LEGO® 10933 Byggeplads med tårnkran – LEGOLAND® Billund Online shop\nLEGO® 10933 Byggeplads med tårnkran\nLEGO® DUPLO® Byggeplads legesættet Byggeplads med tårnkran (10933) til førskolebørn er fyldt med køretøjer, aktiviteter og figurer, der kan inspirere til rolleleg og udvikle færdigheder.\nEn travl byggeplads fyldt med legemuligheder\nDer venter en hel dag med aktiviteter for små bygningsarbejdere på denne travle byggeplads. Med en stor bulldozer, minibulldozer, lastbil med tippelad, legetøjsgravemaskine og -kran kan små børn og forældre arbejde sammen om at levere materialer, bygge et tårn ogrydde murbrokker fra gaden. Og når det er tid til frokost, er der en pølsebod på byggepladsen!\nAlsidigt og detaljerigt sæt\nMed 5 moderne figurer – en kvindelig maler og kranfører, 2 mandlige bygningsarbejdere og en pølsemand – samt masser af seje funktioner, såsom lys- og lydklodser og bulldozerens skub og kør-friktionsmotor, kan sættet engagere, underholde og inspirere børns fantasi. Hvis du vil have endnu flere legefordele, kan du kombinere det med andre LEGO DUPLO Byggepladssæt.\nLEGO® DUPLO® Byggeplads legesættet Byggeplads med tårnkran (10933) er en travl byggeplads, fyldt med seje køretøjer, fantastiske aktiviteter og masser af figurer, der kan inspirere til rolleleg og udvikle færdigheder.\nIndeholder 5 moderne figurer og 4 køretøjer – en stor bulldozer, minibulldozer, lastvogn med tippelad, gravko og en kran – med smarte funktioner, f.eks. en skub og kør-friktionsmotor, lyde, lys og et fungerende kranspil.\nLys og lyd gør den travle plads levende, når børn løfter toiletbygningen på plads med kranen, leverer materialer og rydder murbrokker væk fra gaden. Og når det er tid til en pause, er der en pølsebod!\nHvis du er på udkig efter den bedste gave til et lille barns voksende behov, er dette byggepladslegetøj fyldt med detaljer og funktioner og har dermed alt, hvad en lille bygningsarbejder fra 2 år kunne ønske sig af et fysisk sæt med funktionel gravemaskine.\nHovedbygningen med kranen fastgjort er over 40 cm høj, 20 cm bred og 25 cm dyb og inspirerer til fantasifuld leg i episk størrelsesorden med elementer, der er perfekte for små hænder at samle op og sætte sammen.\nLegen drives af børns fantasi, mens lys og lyde drives af 3 stk. LR41 (knapcellebatteri) og 3 stk. LR44 (knapcellebatteri) – som alle medfølger i sættet.\nDer medfølger enkel vejledning for at sikre, at forældre og børn kan bygge, lege og få maksimal nydelse fra alle aspekter af dette alsidige legesæt, med det samme æsken åbnes.\nLEGO® DUPLO® legesæt uden facitlisteer designet til at underholde, stimulere og inspirere førskolebørns sind med velkendte scener, sjove figurer og småbørnsvenlige elementer.


Skat snydt for millioner: Sporet fører til firma på Strøget i København | FSR - danske revisorer\nForside > Presse og nyheder > FSR i medierne > FSR i medierne 2018 > Skat snydt for millioner: Sporet fører til firma på Strøget i København\nSkat snydt for millioner: Sporet fører til firma på Strøget i København\nPresseklipDR.dk, 22. maj 2018\nNedenstående er et udklip af en DR-artikel. Du finder originalen her.\nDet danske firma Rexkern har systematisk hjulpet firmaer med at løbe fra en samlet regning på 340 millioner kroner, viser DR-programmet ”Afsløret”.\nFolkene bag Rexkern har været involveret i 343 selskaber, hvor de fleste er gået konkurs eller er tvangsopløst. Fælles for selskaberne er, at direktionen og bogføringen typisk er forsvundet, når det nødlidende selskab er blevet overtaget af en kurator.\n”Jeg får det næsten skidt af det. Det er nogen, der bevidst forsøger at udnytte et system, der er baseret på tillid, og det er jo altid trist, når nogen forsøger at udnytte det gode samfund, vi egentlig har herhjemme,” siger Tom Vile Jensen, erhvervspolitisk direktør i FSR- danske revisorer.\nEn ny lov skal fra den 1. juli give Erhvervsstyrelsen mulighed for at stikke snablen i andre myndigheders data og dermed opdage svindel, som eksempelvis den Rextern står bag, langt tidligere. Læs mere om den nye lov her


Senfølger efter brystkræft: Styrketræning som smertelindring\nTræning mod smerter efter brystkræft\nNy forskning skal afdække, hvordan styrketræning kan hjælpe brystkræftpatienter, som plages af smerter og gener efter brystkræft. Et forskerhold fra Aalborg Universitet vil undersøge, hvilken type styrketræning der bedst afhjælper de mange forskellige typer smerter og senfølger efter brystkræft.\nSmerter efter brystkræft kan mindskes ved fysisk træning og fysioterapi - vi ved bare ikke, hvordan det helt præcist virker. Foto: Colourbox\n- Op mod 60 pct. af de kvinder, som overlever brystkræft og kommer igennem behandlingen, lever i årevis med smerter efter operationen, fortæller professor Pascal Madeleine fra Idrætsvidenskab gruppen. Han leder forskningsprojektet ved Institut for Medicin og Sundhedsteknologi ved Aalborg Universitet. Projektet er støttet af Kræftens Bekæmpelses Videnskabelige Udvalg med 1,6 millioner kr.\nSmerter i årevis efter brystkræft\nKvinderne oplever bl.a. smerter fra generende arvæv efter brystoperationen, nedsat bevægelighed i arm og skulder, hævelser og lymfodem. Gener, som kan opstå selv 10-15 år efter behandlingen er afsluttet.\n- Vi ved, at mange smerter og andre gener kan mindskes betydeligt ved fysisk træning og fysioterapi. Men indtil nu mangler vi konkret viden om, hvad der virker bedst. Og med en problemstilling i den størrelsesorden, som rammer og invaliderer så mange patienter, er det vigtigt, at vi får udviklet nye metoder indenfor rehabiliterings træning, som vi kan dokumentere virker, siger Pascal Madeleine.\n- Helt konkret er der kun et enkelt publiceret studie som har inddraget styrketræning som redskab til at reducere kroniske smerter efter brystkræftbehandling. Studiet viste meget lovende resultater, men der mangler fortsat meget viden om hvilken type styrketræning, der er mest effektiv for denne patientgruppe, uddyber Mathias Kristiansen, der er adjunkt på Aalborg Universitet og en del af forskergruppen bag projektet.\nFysisk træning ser også ud til at påvirke nogle af kroppens kemiske stoffer, som kan dæmpe smerter. Foto: Kræftens Bekæmpelse\nStyrketræning er smertelindrende\nStyrketræning har god effekt på adskillige senfølger efter brystkræft. Det gælder f.eks. tab af muskelmasse og muskelstyrke og den fysiske funktionsevne. Styrketræning ser også ud til at aktivere en række kemiske mekanismer i kroppen, som kan dæmpe smerterne, men vores viden er i dag meget begrænset, fortæller Pascal Madeleine.\n- Selvom styrketræning er en sikker træningsform med veldokumenterede positive effekter for brystkræftoverlevere, ved vi ikke, hvordan det påvirker smertefølsomheden hos patienterne og hvorfor. Potentielt set kan styrketræning være smertelindrende både på kort- og lang sigt, men der er mangler forskning på de smertereducerende effekter af styrketræning hos denne patientgruppe, uddyber Gorm Rasmussen, der ansættes som PhD studerende på projektet.\n- Der mangler fortsat meget viden om, hvilken type styrketræning der er mest effektiv for denne patientgruppe, fortæller en af forskerne, adjunkt Mathias Kristiansen fra Aalborg Universitet. Foto: Aalborg Universitet\nForskerne vil over tre år følge en gruppe brystkræftoverlevere og måle effekten af styrketræning på patienternes oplevelse af smerter og gener. Man vil også undersøge sammenhængen mellem muskelstyrke, betændelsestilstand, skulderbevægelighed og følsomhed overfor smerter. Undersøgelsen kombineres med spørgeskema om patienternes fysiske aktivitetsniveau, angst og depression, træthed og livskvalitet generelt.\nHjælp præges af tilfældigheder\nI Danmark foregår træning og fysioterapi efter en brystkræftoperation meget forskelligt og lidt tilfældigt afhængig af, hvor i landet man bor. Som det er i dag skal alle kommuner tilbyde rehabiliteringsforløb til kræftpatienter, men det er meget forskelligt hvilken hjælp man får. Ligeledes er den viden, behandlerne har om effekten af træningen, som nævnt også ret begrænset.\nI mange år har Lis Byrdal Hansen måttet leve med smerter og gener efter brystkræft. Privatfoto\n16 år med kroniske smerter\nDet kan brystkræftpatient Lise Byrdal Hansen fra Nordjylland bekræfte. Hun er blev opereret for 16 år siden og har siden lidt af voldsomme nervesmerter og lymfodem.\n- Jeg fik kemo efter operationen. De fjernede samtidig alle lymfeknuderne i den ene side af kroppen på grund af brystkræften. Og siden har jeg levet med kroniske smerter. Hver dag i 16 år. Bare jeg skal skrive, gør det ondt i fingrene. Min praktiserende læge havde ingen erfaring med senfølger efter brystkræft og kunne ikke hjælpe. Ofte forveksler lægerne senfølgerne med gigt eller tror vi lider af depressioner, fordi de ikke ved bedre. Jeg har lært at leve med senfølgerne, men det er frustrerende, at behandlerne ved så lidt om senfølger, og at lægerne ikke lytter til os, fortæller Lise Byrdal Hansen.\n-Vi håber med denne undersøgelse at kunne blive klogere på, hvordan vi kan hjælpe disse patienter, siger lederen af forskningsprojektet, Pascal Madeleine fra Aalborg Universitet. Foto: Aalborg Universitet\nSmerter starter ond cirkel\n- Vi har i årevis set disse problemer hos mange af brystkræftoverleverne, som ikke får hjælp. De må leve med kroniske smerter, træthed og dårlig livskvalitet. Ofte må de opgive deres job og forlade arbejdsmarkedet og har svært ved at klare hverdagen. Det bliver en ond cirkel, fortæller sygeplejerske Marianne Nord Hansen, som selv er brystkræftpatient og formand for Senfølgerforeningen.\n- Problemet er, at disse kvinder tabes i sundhedsvæsenet. Behandlerne mangler systematik til at vurdere og tage hånd om disse senfølger. Så jeg håber, at mere forskning sammen med de nye pakkeforløb for brystkræft kan hjælpe disse kvinder med en bedre behandling for de mange senfølger, siger Marianne Nord Hansen.\n- Der har helt klart manglet fokus på senfølger. Med vores forskning håber vi at blive meget klogere på, hvordan vi i fremtiden kan hjælpe de mange tusinde kvinder, som lider af senfølger efter brystkræft. Hvad nytter det, at vi er blevet dygtige til at bortoperere og fjerne brystkræft, hvis patienten skal leve med smerter resten af livet, siger forskningsleder Pascal Madeleine.\nLæs om senfølger efter brystkræft\nLæs om Senfølgerforeningen\nAf Af Bodil Kofoed Sidst ændret 17.09.2018


The Accountant | Magasinet KBH\npremiere 20. oktober 2016\nChristian Wolff (Ben Affleck) er sådan et menneske. Et fåmælt muskelbundt af en autistisk revisor, der fra sit anonyme kontor i en søvnig lilleby hjælper trængte bønder og ellers passer sig selv. Hans regelmæssige liv dækker over en barndom med svigt, og et dobbeltliv, hvor han også ordner regnskaberne for slemme typer med containere fulde af cash. Da han tager en normal kunde, hvor bøgerne ikke stemmer, tager hans liv en ny drejning. Samtidig er det amerikanske finansministerium på sporet af ham, der er lig i kølvandet... og revisoren må og skal samle alle brikker.\nDet sære ved denne film er at den ikke burde fungere, men gør det. Glimrende, endda. På papiret en skematisk udviklingshistorie, mere koncept end reelt gribende historie. Altså, manden er BÅDE knastør revisor OG ferm som hitman. Hans fars hårdhændede børneopdragelse var NETOP det, der fik ham til at klare sig. Og så videre.\nBen Affleck har med denne rolle langt om længe fundet noget, der passer til ham. Han har i denne anmelders øjne virket lidt træt og tung i det, og sigende er det, at hans autistiske revisor ikke er markant anderledes end hans Batman. En enspænder, en hævner, en mand, der savner sin far og især sin mor. Og som bliver ved til han er færdig. Man overraskes ikke over, at han er en rå dræbermaskine. Figuren spilles jo af en superhelteskuespiller. Der er iøvrigt noget irriterende og lettere nedladende ved filmgrebet, hvor autister er vise genier på film. Almindelige autister er nok ikke særlige nok.\nDer er ikke mange biljagter, og birollerne er nærmest alt for blændende besat med kræfter som J.K. Simmons, Jeffrey Tambor, John Lithgow og Cynthia Addai-Robinson. Deres åndedræt puster liv i pap, og får filmen til at flyve. Agent Medina (Addai-Robinson) og Ray King (Simmons) udvikler en forbindelse som Clarice Starlings til sin chef i 'Ondskabens øjne’... som denne film også minder noget om. Det lidt dvælende opklaringstempo, barndomstraumerne, alt det. Men godt, det er det. Også på trods af diverse plothuller, et dødstal som Rambo, og en trang til pinedød at binde sløjfe, så hele historien går O-P op.


Struktur og indhold | CBS - Copenhagen Business School\nMaster i skat er en fleksibel uddannelse og du kan tage fagene i den rækkefølge du ønsker. Desuden er det muligt at læse fagene som enkeltfag. Du kan læse om indholdet under Fagbeskrivelser\nAnbefalede forløb direkte og indirekte skatter\nMaster i Skat bygger på en tværfaglig problemorienteret tilgang og vil i sin tilrettelæggelse søge at inddrage og bygge på deltagernes viden og erfaring. I uddannelsen indgår obligatoriske fagmoduler og valgfrie specialmoduler, der sikrer en bred og specifik viden. Der afsluttes med et masterprojekt.\nUddannelsen anvender en kombination af forskellige indlæringsformer, herunder forelæsning, dialogundervisning og øvelser.\nUddannelsen er tilrettelagt som et 2 årigt forløb på deltid. Arbejdsbelastningen svarer til 1 årsværk, der defineres som en heltidsstuderendes arbejde (studium) i et år. Et årsværk svarer til 60 point i European Credit Transfer System (ECTS-point). Uddannelsen skal færdiggøres indenfor 6 år.e\nNye fag på Master i Skat fra 2022\nGrundet Aarhus Universitets beslutning om at nedlægge Masteruddannelsen i indirekte skatter, er der indgået aftale om, at fag inden for områderne moms og told udbydes af CBS over en periode på 2 år, med start i foråret 2022.\nDer vil være en koordineret overdragelse mellem Aarhus Universitet og CBS, således at fagene overtages af CBS, når de ikke længere udbydes af Aarhus Universitet.\nØverst på denne side kan du downloade en oversigt over anbefalede forløb inden for de to områder. Alle fag kan tages som enkeltfag og uddannelsen kan sammensættes efter eget ønske og behov.\nUdover København, bliver en del af fagene også udbudt i Fredericia. Skriftlige eksamener vil fra efteråret 2022 foregå i København, uanset hvor du i landet du deltager.\nDer gives merit for fag fra uddannelsen på Aarhus Universitet.\nPå Aarhus Universitets hjemmeside kan du se, hvornår fagene udbyde de næste semestre. Spørgsmål vedrørende dette, bedes rettet til Universitet.\nStudieordningen er udarbejdet af studienævnet og uddannelsen omfatter\nJuridisk metode 5 ETCS point\n4 obligatoriske fag 20 ETCS point\n4 valgfrie fag 20 ETCS point\nMasterprojekt 15 ETCS point\nØnsker du at afslutte uddannelsen på 2 år, kan du herunder se en plan for gennemførslen\n1 år Juridisk metode 5 ECTS\n2 obligatoriske fag 10 ECTS 2 obligatoriske fag 10 ECTS\n1 valgfrit fag 5 ECTS\n2 år 3 valgfrie fag 15 ECTS Skatteretlig metode og masterprojekt 15 ECTS\nAlle fag svarer til 5 ECTS point. For at aflevere masterprojekt skal Juridisk metode samt 4 obligatoriske og 4 valgfrie fag være bestået.\nEt fag strækker sig over ca. 2½ måned med 5 undervisningsdage, i alt 35 timer. Juridisk metode dog ca. 1½ måned med 3 undervisningsdage, i alt 21 timer.\nIkke valgte obligatoriske fag kan erstatte valgfrie fag og alle fag kan tages som enkeltfag.\nBemærk, at fagene kan tages i den rækkefølge, du ønsker, uanset om det er valgfrie eller obligatoriske fag.\nDer tages forbehold for aflysning af fag, hvis deltagerantallet ikke er tilstrækkeligt til at oprette hold.\nVi arbejder løbende på udvikling af nye valgfrie fag.\nUddannelse kan sammensættes individuelt i forskellige studieretninger. CBS har udarbejdet seks studieretninger (anbefalede forløb) inden for henholdsvis:\nNogle af de mulige profiler finder du i linket øverst på denne side.\nVores studerende opfordres til selv at tilrettelægge et individuelt studieforløb, så uddannelsen målrettes mest muligt i forhold til faglig specialisering. Vi tilbyder vejledning i tilrettelæggelse af individuelle forløb, og henvendelse herom kan ske til Vicestudieleder Ole Aagesen, CBS.\nFra efteråret 2022 afholdes alle skriftlige eksamener i København, uanset hvor i landet undervisningen foregår.\nAlle obligatoriske fag afsluttes med en 3 timers skriftlig eksamen, undtagen Juridisk Metode, som afsluttes med en skriftlig hjemmeopgave og EU-skatteret, som har mundtlig eksamen.\nValgfrie fag afsluttes med enten en 3 timers skriftlig eksamen eller med 20 minutters mundtlig eksamination. I fagbeskrivelsen kan du se fagenes udprøvningsform.\nStudiebetingelser og arbejdsindsats\nDer undervises som udgangspunkt to til tre dage om måneden pr. fag fra kl 09.00 til 16.00. Fagene udbydes, så du kan gennemføre den samlede masteruddannelse på to år.\nDeltagelse i undervisningen er forbundet med hjemmearbejde til forberedelse m.v. Ved planlægning af tidsforbrug skal du afsætte 9-12 timer pr. undervisningsdag.\nVed studiestart skal du være fortrolig med brug af computer, e-mail og internet.\nTil hvert fag udarbejdes litteratur- og pensumlister samt undervisningsmotivationer, der på dispositionsniveau angiver indholdet i de enkelte lektioner.\nStuderende, som ved overgang til studieordningen 2016/2017 mangler 2½ ECTS, skal aflevere og eksamineres i en synopsis forud for deltagelse på Skatteretlig metode og Masterprojekt\nStuderende, som har bestået Juridisk metode med 3 ECTS, afleverer en afløsningsopgave til godkendelse for at opnå i alt 5 ECTS for faget.\nSidst opdateret: Master i Skat // 12/10/2021


Så er det tid til LeMans - Side 3 - Off Topic - Tweak.dk\nsøndag, 14. juni 2009, 08:15\nJa jeg tror sgu også "løbet er kørt" denne gang, peugeoterne har alligevel taget ved lære fra sidste år de virker vældig stabile både på banen og i pit - vi må håbe på et ordentligt regnskyl eller et par afkørsler, jeg tror desværre ikke de bryder sammen\nsøndag, 14. juni 2009, 08:21\nNu har Le Mans ledelsen jo også lavet nogle krumspring for at Peugoet skulle vinde. De har puttet 30 kg ekstra i Audi. Samtidig har de fået taget 20 L ud af tanken så den kun er på 80 L.\nOg så kunne det have været rart med lidt regn. Så plejer Tom jo at smide de andre af.\nMen ja, vi kan da håbe at de 2 Peugeot'er ramler lidt sammen så de begge skal i pit\nsøndag, 14. juni 2009, 08:33\nUha her 6 en halv time før slut skal begge de førende peugeoter får break down hvis Tom K skal vinde igen.\nsøndag, 14. juni 2009, 08:56\nJeg måtte lige tager mig nogle timers søvn havde været til 80 års fødselsdag så var fandme træt..\nMen så vågner man op til at Tom K ligger på 3. pladsen WTF!\nKan de Peugeot'er så for f***** ikke brude sammen dem gider vi ikke se på\nsøndag, 14. juni 2009, 10:58\nHehe ja Eller bare køre ind i hinanden som de jo gjorde så flot i starten af løbet.\nDette indlæg er blevet redigeret 1 gange, senest redigeret af "Phoque" (14.06.2009, 11:07)\nsøndag, 14. juni 2009, 11:44\nDet ser godt nok skidt ud lige nu med et par grimme pits - jeg tror sgu vi skal være glade hvis de kan holde 3. pladsen.\nHehe. Den ene Peugeot, mener det var nummer 8, skulle også have haft en Stop and Go straf, da de var mere end 2 mand til at sætte et nyt front stykke på bilen UDEN for garagen...\nsøndag, 14. juni 2009, 12:41\nJa men det fik de ikke Gæt hvorfor?\nsøndag, 14. juni 2009, 12:50\nNu ser det da ud til at Jan Magnussen har en rigtig god chance for at stå øverst på podiet...hvis han altså ikke sidder på toilettet!!!\nsøndag, 14. juni 2009, 12:55\nJa det er helt godt. Utroligt at han på trods af kvalme og svimmelhed liiiige hopper i dragten og siger at han er klar hvis der er brug for ham - tror det er en go' vurdering at holde ham tæt på toilettet\nsøndag, 14. juni 2009, 13:21\nJa, der kan hurtigt blive fyldt op i sådan en sparkedragt!\nsøndag, 14. juni 2009, 13:54\nSå må han jo bare lige holde en på en rasteplads nede i den anden ende af banen.\nsøndag, 14. juni 2009, 14:41\nHvad sker der for peugeot... det her er et racerløb.! sq da ikke en paradeplads..\nså kør da løb i stedet for at lege idioter og skal køre lige efter hinanden..\nsøndag, 14. juni 2009, 14:56\ngammel tradition ved LeMans, kan da også godt forstå dem. De havde den bedste bil i år (pokkers...)\nsøndag, 14. juni 2009, 15:05\nnogen som kan finde et billede i høj opløsning, min 1920*1200 af tom k som kører i til årets le mans,\nsyntes jeg har ledt og ledt men forgæves.\nsøndag, 14. juni 2009, 15:07\nPå en eller anden måde er det nu meget rart at der er kommet noget mere konkurrence, men de havde nu ikke behøvet at tage både 1. og 2. pladsen. Men der er jo ingen tvivl om at det var en god bil...af en Peugeot at være.\nsøndag, 14. juni 2009, 15:13\nTillykke til Peugeot og alle danskere..\nNu vil jeg satme sove... God nat allesammen!\nsøndag, 14. juni 2009, 15:17\nOg tillykke til dig fordi du kunne holde hele løbet. Der burde du jo næsten også have en medalje...og en spand boblevand i fjæset\nsøndag, 14. juni 2009, 15:20\nsøndag, 14. juni 2009, 15:23


Tidligere 'Popstars'-dommer: Derfor gik Aura ikke videre dengang - TV 2\n10. sep. 2017, 20:03\nAura ringer hjem til skolen for at få fri til 'Popstars'\nAllerede som 16-årig optrådte popstjernen Aura Dione første gang i tv-sammenhæng, da hun deltog i 'Popstars'. Dengang nåede hun dog ikke så langt.\nI dag er sangerinden Aura Dione internationalt anerkendt og tilhører i dén grad 'Toppen af poppen'.\nMen det er ikke første gang, hun medvirker i et musikprogram på TV 2.\nI 2001 deltog hun nemlig i første sæson af talentshowet 'Popstars' som 1 ud af de i alt 2000 sangglade piger, der drømte om at blive udvalgt til popgruppen EyeQ.\nSe en 16-årig Aura optræde i 'Popstars' øverst i artiklen.\nGik videre fra første audition\nDa Aura Dione tog til audition i 'Popstars', var hun en 16-årig skoleelev fra Bornholm, der præsenterede sig som Maria Louise Joensen.\nPå trods af, at hun var tydeligt nervøs under sin optræden med sangen 'Torn', var hendes sangtalent allerede på det tidspunkt så udviklet, at hun gjorde indtryk på de tre dommere, pladeselskabsmanden Poul Martin Bonde, manageren Simon Junker og sangeren Louise Ellerbæk.\nLigesom et par andre, nu kendte sangerinder, Maria Lucia og Trine Jepsen, var Aura da også blandt de 147 piger, der blev sendt videre fra den indledende audition til de næste dages mere intensive prøver.\nHun måtte derfor ringe hjem til sin lærer på Bornholm for at få udsat en engelskprøve. Se klip nedenfor.\nI 2001 deltog Aura Dione - under sit borgerlige navn Maria Louise Joensen - i talentprogrammet 'Popstars'. Men hun måtte lige ringe hjem til sin klasselærer på Bornholm for at få lov til at blive til anden auditiondag.\nVar "for speciel"\nVed sin anden optræden, hvor Aura sang 'I'm Outta Love' af Anastacia, slog hendes kraftige stemme flot igennem. Men alligevel endte hun - efter en længere votering blandt dommerne - med at blive sendt hjem med den begrundelse, at hun var "for speciel".\nI dag, hvor der er gået 16 år, siden første sæson af 'Popstars' blev optaget, er erindringen om, hvad der præcist gik gennem hovederne dengang, efterhånden udvisket hos dommerne. Men Poul Martin Bonde, som nu er kommunikationschef hos Smukfest, kan dog godt huske, hvorfor Maria alias Aura blev skilt fra.\n- Vi var jo i færd med at lave en gruppe, hvilket stod meget klart i første sæson af 'Popstars'. Men det var rimeligt tydeligt, at Aura mere var en solistorienteret sanger. Og dét har jo i øvrigt også vist sig sidenhen. Så det giver meget mening, at vi traf den beslutning, siger Poul Martin Bonde til TV 2 og tilføjer:\n- I første sæson havde vi jo flere dygtige solistsangere, som heller ikke fik chancen for at komme med i EyeQ, fordi det ikke var den rette vej for dem at gå. Blandt andre Maria Lucia, der jo vandt en senere sæson af 'Popstars' som solist.\nI 2001 deltog den 16-årige skoleelev Maria Louise Joensen i talentshowet 'Popstars' og blev afvist. Men 16 år senere medvirker hun i 'Toppen af poppen' som stjerne. Foto: Stephen Freiheit / TV 2-collage\nEn original kunstner\nSelvom han i sin egenskab som 'Popstars'-dommer valgte at sende Aura hjem, har Poul Martin Bonde sidenhen fulgt hendes karriere tæt på sidelinjen.\n- Lige siden hun trådte frem og markerede sig som solist første gang, har hun været enormt spændende at følge. Hun er en original kunstner med en original stemme. Og så er hun en dygtig sangskriver, der har lavet enormt mange spændende ting. Så fuld respekt for den artist, hun har udviklet sig til, siger han.\nIfølge Poul Martin Bonde har tv-programmer som 'Popstars', X Factor' og 'Voice Junior' en vigtig funktion i forhold til talentudvikling.\n- Nu er den her type konkurrence jo meget udskældt, men for mange unge sangere er det jo en unik måde at prøve sit talent af på og få noget feedback på et tidligt tidspunkt, mener han.\nDommerpanelet i første sæson af 'Popstars' består af (fra venstre): Poul Martin Bonde, Louise Ellerbæk og Simon Junker. Foto: TV 2-screendump\n"Det er 1000 år siden"\nHos Aura Dione selv er der dog ikke længere nogen klokker, der ringer i hukommelsen, når man nævner 'Popstars'.\n- Jeg kan ikke rigtig huske det. Det er 1000 år siden, siger hun til TV 2.\nAt den 32-årige popdiva for længst har lagt en talentaudition i teenageårene bag sig, er dog heller ikke så underligt. Med en succesfuld karriere, der har udviklet sig i hæsblæsende fart, er der sket uendeligt meget siden dengang.\n- Jeg føler, at jeg på mange områder har levet rigtig mange liv, konstaterer Aura Dione, som netop nu er i gang med at indspille sange til det, der på et tidspunkt skal blive hendes fjerde album.\nSe 'Toppen af poppen' søndag klokken 20.00 på TV 2 - eller lige nu på TV 2 Play.


Test: 9 bedste brødristere (2022) • Madskyen.dk\nHvilken brødrister klarer sig bedst i test, og hvad skal du kigge efter? Find svaret her, og bliv klogere på mulighederne.\nAf Thomas 20. juni 2022\nFoto: marketlan / Depositphotos.\nDe fleste kan lide et stykke varmt, nyristet brød. Især, når det er ristet perfekt på begge sider. Med den rette brødrister kan du hurtigt varme dit favoritbrød og opnå et flot, ensartet ydre, så det bliver en fornøjelse at spise.\nI Danmark spiser vi meget ristet brød, og du kan stort set købe brødristere på hvert gadehjørne – fra det lokale supermarked til byggemarkeder og isenkræmmere. Desværre er der også mange middelmådige brødristere på markedet, som rister ujævnt og/eller langsomt. Du bør altså se dig for, inden du køber ny brødrister.\nTop 9 bedste brødristere i test\nSkal jeg vælge flad eller opretstående brødrister?\nFør du køber ny brødrister, skal du overveje hvad du har brug for. Brødristere er jo simple apparater, men alligevel kan små detaljer gøre en stor forskel. Se her, hvad du bør overveje, før du køber.\nFlad eller opretstående brødrister?\nDe fleste foretrækker nok en opretstående brødrister, fordi den er hurtigere og nemmere at bruge. Flade brødristere kan til gengæld opvarme flere typer brød, såsom boller og baguettes.\nFryser du ofte dit brød ned? Så kan en optøningsfunktion være ganske nyttig. Kig efter en brødrister med indbygget optøningsfunktion, så brødet optøs langsomt uden at blive tørt.\nVil du riste to eller fire skiver ad gangen? Den store familie vil måske finde det nyttigt med en stor brødrister, men de fleste kan sagtens nøjes med at riste to skiver ad gangen.\nNogle opretstående brødristere har en løftearm, som gør det muligt at tjekke brødets farve uden at afbryde ristningen. Det er smart, hvis du gerne vil have perfekt ristning hver gang.\nOpretstående brødristere er bedre skærmet, med undtagelse af gennemsigtige modeller. Vælg en brødrister med sider af plastik, da det ikke bliver lige så varmt som glas eller metal.\nDer findes mange gode brødristere på markedet. Her har vi samlet de bedste brødristere i hver deres kategori. Se hvilke brødristere, der klarer sig bedst i test, og find den perfekte model til dit køkken.\nBedste all-round brødrister –\nGode risteegenskaber. Brød får en flot og jævn bruning.\nNem at anvende. Drej blot på knappen for at indstille ristegrad.\nIndbygget holder til bagels/boller, som kan opvarmes over brødristeren.\nLang ledning, som er svær at “tæmme”.\nBrødristeren fra Graef er bedst i test hos Forbrugerrådet Tænk. Det er en fin lille opretstående brødrister, som rister to skiver brød ad gangen. Prisen er i den fornuftige ende, og brugervenligheden er fremragende. Du drejer blot på knappen for at vælge hvor meget du vil riste brødet, og dernæst sænker du brødet ned i risteren.\nUdover forskellige risteniveauer har Graef TO 62 også en optøningsfunktionen. Der er god varmeisolering i kabinettet, så der er minimal risiko for at små fingre kan brænde sig. Et lillebitte minus er, at ledningen er lang og svær at “tæmme”. Det er en ulempe, hvis du vil have brødristeren stående fremme på køkkenbordet.\nKapacitet: 2 skiver brød – Optøningsfunktion: Ja – Størrelse: H19,3 x B18 x D27 cm. – Vægt: 1,5 kg.\nBedste billige brødrister –\nSimpel brødrister til en fornuftig pris.\nFås både i hvidt og sort design.\nHurtig til at riste toastbrød.\nFungerer ikke så godt med større/tungere skiver brød.\nPhilips’ Daily Collection består af simple produkter, som ikke koster en formue. Den billige HD2581/90 brødrister imponerer testpanelet hos Kockhuset, som har udnævnt den til at være det bedste lavprisvalg på markedet. Den har en glimrende varmefordeling og et flot hvidt design, der passer ind i alle køkkener.\nI denne prisklasse kan man normalt ikke forvente meget mere end de mest basale funktioner, men alligevel har Philips også fundet plads til en integreret bagelrist, så du kan varme friske croissanter og bagels ovenpå risteren.\nSkal man finde noget negativt, må det være kapaciteten. Store, tunge brødskiver bliver ikke altid ristet helt jævnt.\nKapacitet: 2 skiver brød – Optøningsfunktion: Ja – Størrelse: H18,8 x B15,6 x D27,5 cm. – Vægt: 1,5 kg.\nBedste retro brødrister –\nFlot, retro-inspireret design.\nBrede åbninger på 36 mm., der passer til alle slags brød.\nOgså muligt at riste bagels/boller ovenpå brødristeren.\nLidt tungere end andre brødristere (2,4 kg.)\nSmeg “50’s Style” TSF01 er en fremragende brødrister med et smukt, retro-inspireret design. Den har høstet mange priser gennem tiden – heriblandt Editors’ Choice fra TechGearLab, bedst i test hos Kockhuset, samt en anbefaling fra TrustedReviews. Den flotte brødrister fås i flere farver, og kan ydermere fås i en version til 2 skiver brød og en version til 4 skiver brød. Her er det udgaven til 2 skiver brød, vi anbefaler, da den passer til de flestes behov.\nBrødristeren har ekstra god kapacitet, da hver åbning måler 36 millimeter i bredden. Der er altså også plads til større skiver brød, og den har ligeledes en særlig bagelfunktion. Bagelfunktionen gør det muligt at riste brødet på én side ad gangen, så du slipper for at overriste toppen af en bagel eller bolle.\nKapacitet: 2 skiver brød – Optøningsfunktion: Ja – Størrelse: H19,8 x B31 x D19,5 cm.´ – Vægt: 2,4 kg.\nBedste brødrister til 4 skiver –\nSmart, at brødristeren er opdelt i to sektioner, som kan indstilles individuelt.\nGod plads i hver af de fire åbninger.\nSolid byggekvalitet. Håndsamlet i England.\nFlot ristning af de fleste typer brød.\nRimelig tung – 3,8 kg.\nKræver mere plads på køkkenbordet (28 x 31 cm.)\nDyrere end andre gode brødristere.\nDualit 4 Slot Lite får 5 ud af 5 stjerner hos TrustedReviews, som giver brødristeren en varm anbefaling. Ydermere er den topscorer hos Kockhuset, der har udnævnt den til “bedste brødrister til 4 skiver brød”. Den er altså det perfekte valg til den store familie, der ønsker en større brødrister med høj kapacitet.\nMed denne brødrister får du ikke bare plads til at riste 4 stykker brød ad gangen. Du kan også indstille ristningen individuelt, da brødristeren er opdelt i to sektioner. Det er smart, hvis din familie foretrækker forskellige ristegrader.\nDesværre er Dualit ikke blandt de billigste mærker på markedet, og du skal altså slippe en god slat penge for denne brødrister. Til gengæld er den håndlavet i England, og den holder i de næste mange år.\nKapacitet: 4 skiver brød – Optøningsfunktion: Ja – Størrelse: H20 x B28 x D31 cm. – Vægt: 3,8 kg.\nBedste billige brødrister til 4 skiver –\nAriete Vintage 4 Slice\nSmart brødrister til 4 skiver brød.\nBillig byggekvalitet – nogle elementer er lidt “tynde” i det.\nHvis du ønsker dig en flot, retro-inspireret brødrister til 4 skiver brød, er Ariete Vintage 4 Slice det rette valg. Brødristeren får en anbefaling hos Kockhuset, som blandt andet roser den for et flot udseende og brugervenlige betjeningspanel. Det er værd at bemærke, at brødristeren er delt op i to sektioner, som kan indstilles individuelt. Det er smart, hvis familien har forskellige præferencer til deres ristede brød.\nSkal vi pege på noget negativt, må det være, at brødristeren har en lidt “billig” byggekvalitet. Den er ikke dårlig, men man kan fornemme at elementerne er lidt tynde i det. Det kan også ses på vægten, som kun er lige over 2,2 kilo.\nKapacitet: 4 skiver brød – Optøningsfunktion: Ja – Størrelse: H20,5 x B31,9 x D28,9 cm. – Vægt: 2,2 kg.\nBedste premium brødrister –\nMeget smukt, retro-inspireret design.\nRobust, formstøbt metalkonstruktion.\nMange nyttige funktioner – blandt andet bagelfunktion og optøningsfunktion.\nKan også holde brødet varmt.\nEn af de tungeste brødristere på markedet med sine 5 kg.\nMeget dyr – koster det dobbelte af andre “premium” brødristere.\nDu kommer ikke uden om KitchenAid, hvis du vil have en lækker brødrister i et flot design. KitchenAid Artisan-brødristeren er det perfekte valg for dig, der vil have det bedste af det bedste. Den scorer høje karakterer hos både TrustedReviews og T3, der begge anbefaler brødristeren.\nVi er mest af alt begejstrede for det smukke design og de mange farvemuligheder, men også for de mange smarte funktioner. Her kan blandt andet nævnes den praktiske bagelfunktion, som skruer ned for ristetemperaturen i den ene side, så boller og bagels ikke bliver hårde udvendigt.\nNoget, som vi har lidt blandede følelser omkring, er den motoriserede hæve-sænke funktion. Det er smart, fordi du ikke selv skal gøre det, men omvendt skal du vente på at brødet skubbes op. Det virker unødvendigt og fordyrende, synes vi.\nKapacitet: 2 skiver brød – Optøningsfunktion: Ja – Størrelse: H22,5 x B18 x D33 cm. – Vægt: 5 kg.\nBedste gennemsigtige brødrister –\nSmart design med unikke, gennemsigtige sider.\nNemt at kontrollere, om brødet er ristet tilstrækkeligt.\nEn enkelt, aflang åbning gør det muligt at riste flere typer brød.\nTung – vejer 4,3 kg.\nEn smule dyr ift. hvad man får for pengene.\nGlasset kan blive varmt.\nHar du altid drømt om at kunne se brødet, mens det bliver ristet? Med den smarte Magimix Vision brødrister kan du følge med fra start til slut, uden at du behøver løfte det op af risteren. Det bliver altså nemmere at styre, hvor brunt brødet skal blive, og du kan helt undgå brændt brød i fremtiden.\nMagimix Vision er topscorer hos TopTenReviews, hvor testpanelet netop fremhæver de gennemsigtige sider som dens største fordel. Noget andet, som også er smart, er at den har en enkelt aflang åbning, fremfor to smalle åbninger ved siden af hinanden. Det giver mulighed for at riste flere slags brød, eksempelvis et langt stykke baguette eller lignende.\nSelvom glasset er dobbelt, kan brødristeren stadig blive varm udvendigt. Den er også relativt dyr, i forhold til hvad man egentlig får for pengene.\nKapacitet: 2 skiver brød – Optøningsfunktion: Ja – Størrelse: H22 x B39,5 x D18 cm. – Vægt: 4,3 kg.\nMest populære brødrister –\nSmart og simpel brødrister.\nGode risteegenskaber. Brødet får en fin, brun farve over det hele.\nIndbygget rist til boller og bagels.\nDe blanke overflader får hurtigt synlige fedtfingre.\nBosch TAT8613 er en stabil brødrister, der har været populær i flere år. Den er topscorer i test hos Klikk.no, og derudover får den høje bedømmelser af købere på tværs af flere netbutikker. Prisen er i den fornuftige ende, samtidig med at du får en masse gode egenskaber.\nBrødristeren har et godt, funktionelt design, hvor alle knapperne er samlet i toppen. Du kan altså nemt betjene funktionerne, uanset hvordan brødristeren vender. De fleste brødristere har ellers knapperne siddende på en af siderne, og så kan man kun vende brødristeren på én måde.\nBosch TAT8613 har optøningsfunktion og en bollerister, så du kan varme flere forskellige typer brød.\nKapacitet: 2 skiver brød – Optøningsfunktion: Ja – Størrelse: H18,4 x B17 x D31,3 cm. – Vægt: 2 kg.\nBedste flade brødrister –\nBrødet ristes på én side ad gangen, så du selv kan styre ristningen af hver side.\nNem at opbevare i en skuffe, da den ikke er særlig høj.\nEn lille smule langsom.\nDet kan lugte en smule, hvis der falder brødkrummer ned på varmelegemerne.\nMed OBH Nordica Classic model 2632 er der ikke så mange dikkedarer. Drej på knappen og tryk ned – brødristeren tænder, og dit brød bliver ristet. Fordelen ved en flad brødrister er, at du kan riste alle typer brød. Og du bestemmer selv, hvor meget brødet skal ristes. Vend bare brødet om, hvis det er færdigt på den ene side, og drej timer-knappen på ny.\nSelvom en flad brødrister har mange fordele, har den også en række ulemper: Den største ulempe er tidsforbruget. En flad brødrister er markant længere tid om at riste brødet færdigt, da den kun rister på én side ad gangen, og det kan være sværere at styre ristningen.\nHar du besluttet dig at skaffe en flad brødrister på grund af de indlysende fordele, er OBH Nordica Classic et solidt valg.\nKapacitet: 4 skiver brød – Optøningsfunktion: Nej – Størrelse: H9,5 x B29 x D45 cm. – Vægt: 2 kg.\nDer er fordele og ulemper ved begge typer brødristere. Selvom den flade brødrister er billig og nem at anvende, er opretstående brødristere de mest populære. Se her, hvilken du skal vælge – og hvorfor:\nFlad brødrister – god til al slags brød, men langsom\nFlade brødristere er pålidelige, simple og billige. De består typisk af et metalkabinet med to varmelegemer, der går på langs under metalristen. Du tænder normalt brødristeren ved at dreje på en knap, som så begynder at tælle ned (på samme måde som et æggeur). Når nedtællingen når til nullet, slukker brødristeren.\nEn flad brødrister er god til al slags brød, men kan i sagens natur kun riste en enkelt side ad gangen. Du skal selv sørge for at indstille timeren korrekt og vende brødet, så det ikke får for meget.\nOpretstående brødrister – fungerer bedst til skiveskåret brød\nOpretstående brødrister er de mest populære, af flere grunde: Først og fremmest er de hurtige og nemme at anvende, men de er også sikrere end flade brødristere. Der er nemlig ikke lige så mange varme overflader, som man kan brænde nallerne på, og det er rart hvis man har små børn i huset.\nHvis du oftest rister skiveskåret brød, er en opretstående brødrister det oplagte valg. Skal du derimod riste boller, bagels eller baguettes, bør du i stedet skaffe dig en flad brødrister. Nogle opretstående brødristere har dog en rist på toppen, som kan løftes, hvorved du kan varme boller, bagels, m.m.\nNår du skal købe ny brødrister, er research vigtigt. Det samme er vigtigt for os, når vi skal udvælge de bedste brødristere til vores anbefalinger. Som led i vores research har vi læst testresultater fra Danmark og udland, rådført os med eksperter inden for området og selv undersøgt de bedste produkter.\nDisse tests indgår i vores research til denne artikel:\nForbrugerrådet Tænk: Test af 33 brødristere (19. maj 2022)\nTechGearLab: Test af Smeg 50’s Style brødrister (26. januar 2022)\nKockhuset: Test af 6 brødristere (5. januar 2022)\nT3.com: Test af KitchenAid Artisan brødrister (22. april 2021)\nTopTenReviews: Test af Magimix Vision brødrister (28. november 2019)\nTrustedReviews: Test af Smeg 50’s Style brødrister (9. maj 2019)\nTrustedReviews: Test af KitchenAid Artisan brødrister (3. juli 2017)\nTrustedReviews: Test af Dualit 4 Slot Lite brødrister (2. juli 2017)\nKlikk.no: Test af 8 brødristere (29. juni 2017)


Du er herForside»Transport»Gør sorte lastbiler grønne\nPer Lavmand kan gøre ældre dieselkøretøjer lovlige til at klare miljøzoner fra årsskiftet.\nBy Carsten Teiner on\t 7. oktober 2021 0 Comments\nLavmands Last og Karrosseri er kendt for avancerede opbygninger – bl.a. HyliFlex-systemet – men har lige nu ekstra meget fokus på partikelfiltersystemer til den nye miljøzonelovgivning, der træder i kraft ved årsskiftet.\nLavmands Last og Karosseri A/S deltog bl.a. både på Transport Øst i Greve og på Transport 2021 – og havde mange besøg fra vognmænd og transportvirksomheder, der ville vide mere om de nye miljøreglker – og hvordan man løste dem med en ældre dieselbil.\nPå messerne viste Per Lavmand og hans medarbejdere nye partikelfiltersystemer til at opgradere Euro 4, 5 samt EEV køretøjer til at køre i de danske miljøzoner efter den 1. januar 2022.\n”Med et HJS partikelfilter kan vi opgradere alle typer lastbilmotorer uanset om køretøjet er med EGR eller SCR (Adblue) teknologi, og om det er en kran-, slamsuger- eller distributionsbil,” siger Per Lavmand.\nHJS partikelfiltersystem leveres og monteres med et meget avanceret temperatur- og modtryks overvågningsanlæg, som måler og logger temperatur og modtryk 60 gange i minuttet.\nIkke serviceres så ofte\n”På overvågningssystemet kan man aflæse de aktuelle værdier. Således kan chaufføren selv følge med i systemets performance. Partikelfilteret som er baseret på et sinter-metalfilter. Det skal ikke serviceres ret ofte – og er ikke dyrere at servicere end et originalt partikelfilter på et Euro 6 køretøj,” siger Per Lavmand.\nLavmands har tidligere i forbindelse med den tidligere miljøzonelovgivning i 2010 opgraderet 1.200 lastbiler og busser, og har allerede nu opgraderet 500 Euro 4, Euro 5 samt EEV køretøjer de seneste 20 måneder.\nForbud for 6.500 køretøjer\nDer er i Danmark ca. 6.500 Euro 5- og EEV lastbiler indregistreret, som ikke må køre i miljøzonerne efter den 1. januar 2022.\n”Med et godkendt og registreret partikelfilter, vil køretøjet efter den 1. januar 2022, kunne køre i de danske miljøzoner på samme vilkår som et Euro 6 køretøj,” siger Per Lavmand.\nForrige aritkelMagtfuld plug-in-hybrid\nNæste artikel Volvo ellastbiler til DFDS


Tidligere malware-distributør støvsuger VPN-markedet | Version2\n14. oktober 2021 kl. 09:00\nFor nyligt vakte det opsigt, da den populære tjeneste ExpressVPN blev opkøbt for næsten en milliard amerikanske dollars i den hidtil største handel nogensinde af en VPN-udbyder. Men det var ikke kun prisen, der trak overskrifter.\nBag købet stod nemlig selskabet Kape Technologies, der frem til 2018 hed Crossrider og distribuerede ad- og malware – og det har medført udbredt skepsis blandt forbrugere og tech-eksperter.\nBlandt andet skriver tech-mediet Gizmodo, at man »nok burde stoppe med at bruge ExpressVPN« i en artikel fra sidste måned. Også CNET’s redaktør Rae Hodge har advaret mod at bruge Cyberghost – en anden VPN-tjeneste ejet af Kape Technologies, som hun kalder »den berygtede skaber af skadelig, datasugende adware.«\nFra malware til databeskyttelse\nBag Kape Technologies står de to israelske medejere Teddy Sagi og Koby Menachemi. Førstnævnte Teddy Sagi er en mangeårig selvstændig investor med flere tech-virksomheder bag sig. Hans ry er dog ikke pletfrit – han blev i 1996 idømt ni måneders fængsel for »svindel, bestikkelse og insiderhandel«, og derudover blev han også nævnt i Panama Papers-lækket fra 2016.\nKoby Menachemi har modsat Sagi ingen kriminel fortid. Han har dog arbejdet tre år som udvikler for den israelske efterretningstjeneste Unit 8200, som er kendt for hacking og omfattende overvågning.\nKape Technologies har siden 2017 opkøbt fire af de mest populære VPN-tjenester, nemlig CyberGhost, Zenmate, Private Internet Access og nu også ExpressVPN. Købene skete som led i en større branding-øvelse, efter man ændrede navn væk fra Crossrider, og udover selve VPN-tjenesterne opkøbte Kape Technologies også de to VPN-anmeldelsessites VPNMentor og Wizcase.\nHer består begge siders top tre-lister i skrivende stund af netop ExpressVPN, CyberGhost og Private Internet Access. Altså udbydere, som også ejes af Kape Technoloogies. De to hjemmesider har en disclaimer, der skriver, at »hver anmeldelse er baseret på anmelderens uafhængige, ærlige og professionelle undersøgelse«, men ifølge tech-sitet Restore Privacy ændrede listerne sig i kølvandet på opkøbene – de skriver, at NordVPN og Surfshark tidligere lå i toppen.\nMåden, Crossrider tjente sine penge på – og grunden til, der er så udbredt skepsis om Kape Technologies i dag – var at sprede ad- og malware.\nI Crossriders tilfælde skete det frem til 2018 ifølge anti-malware-virksomheden Malwarebytes via installationen af eksempelvis en falsk Adobe Flash-afspiller. Herfra blev der dumpet en kopi af programmet Advanced Mac Cleaner, som via computerens Siri-stemme gjorde opmærksom på, at der var problemer med systemet, ligesom Safari-browseren åbnede og lukkede.\nSelv efter at brugeren havde fjernet Advanced Mac Cleaner-programmet, var starthjemmesiden på Safari dog blevet ændret til en ny hjemmeside, uden mulighed for at lave det om i systemindstillingerne.\nExpressVPN i hackerskandale\nAt det kan være svært at gennemskue VPN-markedet, er ikke noget nyt. Det har gennem længere tid været kritiseret, at det som forbruger kan være svært at se, hvem det præcist er, man lægger sine data i hænderne på.\nDa ExpressVPN blev opkøbt af Kape Technologies, var det ifølge Tom’s Guide første gang, at offentligheden fik indblik i nogen form for data omkring selskabet.\nOg i en nylig pressemeddelelse fra USA’s Department of Justice kom det frem, at Daniel Gericke, CIO hos ExpressVPN, havde arbejdet som hacker mod betaling for de Forenede Arabiske Emirater. Det skete efter afsløringer fra Reuters i 2019, som kunne fortælle at en række amerikanere med fortid i NSA – USA’s sikkerhedstjeneste - samarbejdede med styret i Emiraterne som del af et projekt ved navn Project Raven – et forsøg på at spionere på dissidenter, rivaliserende ledere og journalister.\nPå trods af afsløringerne har ExpressVPN valgt at holde fast i Daniel Gericke. Man forsvarer beslutningen med, at hans kompetencer er uundværlige i forhold til at kunne beskytte kundernes data mod hackerangreb:\n»Nogen spørger måske: Hvordan kunne vi invitere én som Daniel inden for, vel vidende omkring hans fortid? For os er svaret klart: Vi beskytter vores kunder,« skrev ExpressVPN selv i kølvandet på\nkritikken, ifølge PCMag.\nFlere medarbejdere har dog efterfølgende kritiseret beslutningen:\n»At finde ud af den slags om mennesker, vi arbejder tæt sammen med, gennem en online-artikel, er ekstremt smagsløst. Hvorfor blev vi ikke givet et heads up? Er transparens og respekt ikke én af vores kerneværdier?« spurgte en medarbejder angiveligt til et medarbejdermøde, ifølge Vice.\nI forhold til Kape Technologies’ opkøb har Express VPN også været ude og mane til bero. Budskabet er, at man som forbruger stadig kan regne med, at ens data er sikre:\n»ExpressVPN vil fortsætte med at blive kørt som en selvstændig service af vores eksisterende team. Servicen har sin egen køreplan for produktudviklingen, og den kan vi nu accelerere takket være finansieringen fra Kape,« siger medstifter Dan Pomerantz til Techradar.\n18. oktober 2021 kl. 07:14\nSom altid når det handler om anonymitet og sikkerhed, så handler det om hvem man stoler på. Det har altid været mig en gåde hvorfor nogen stoler på en "tilfældig" VPN udbyder hvor de måske intet kender til ejerne og har svært ved at overskue hvilket land udbyderen hører under. Det samme gælder en række andre services på internettet (fx. tor) og software som folk ingen garantier har om.\n14. oktober 2021 kl. 22:47\nhvem der skal vogte over vogterne.\nDet er vel "vogternes råd"\nsvaret på spørgsmålet om, hvem der skal vogte over vogterne.\n"Det skete efter afsløringer fra Reuters i 2019, som kunne fortælle at en række amerikanere med fortid i NSA – USA’s sikkerhedstjeneste - samarbejdede med styret i Emiraterne som del af et projekt ved navn Project Raven – et forsøg på at spionere på dissidenter, rivaliserende ledere og journalister."\nPodcasten Darknet Diaries har haft den sag med i episode 47, https://darknetdiaries.com/episode/47/. En af dem, som skiftede fra NSA til den private virksomhed, kunne fortælle, at det startede i det små og så blev det stille og roligt drejet over på de mere lyssky elementer. De fleste af dem, som udførte arbejdet, virkede umiddelbart retskafne, men blev lokket til at gøre lyssky ting af bagmændene. Afsnittet kan varmt anbefales. Ligesom podcasten i sit hele øvrigt kan.


Officielt: AC Milan køber ombejlet midtbanespiller – Tiltræder til januar | Footy.dk\nOfficielt: AC Milan køber ombejlet midtbanespiller – Tiltræder til januar\nAf Daniel Bakhauge | 17/10/2018 15:21\nUtallige storklubber var ude efter den talentfulde spiller, men det blev altså AC Milan der endte med hans underskrift.\nSå blev det endelig bekræftet hvem der løber med underskriften på den ombejlede 21-årige midtbanespiller Lucas Paqueta. Således bekræfter hans brasilianske klub Flamengo, at den talentfulde stjerne skifter til januar, da de har accepteret et bud.\nLucas Paqueta skal nemlig pakke sine kufferter og sende dem afsted mod Milano, hvor han formentlig skal spille de næste sæsoner. Den italienske storklub betaler omkring 260 millioner kroner for den brasilianske midtbanespiller, og dermed har de vundet kampen om hans underskrift.\nIfølge rygterne var mere end ti af Europas topklubber ude efter ham, men det blev altså Milano der endte med ham, og hos Flamengo er de ærgerlige over at miste ham, men de ønsker ham alt det bedste.\n– Det er en drøm for mange spillere at spille i Europa og Champions League, og Milan er en gigantisk klub.\n– Vi kan ikke tilbyde de sammen drømme her. Han ville ikke kunne spille mod spillere som Messi, Neymar og Ronaldo, siger Flamengos direktør Bruno Spindel til Piaenta Milan ifølge footballitalia.net.\nLucas Paqueta har indtil videre fået to kampe for det brasilianske landshold.\nLæs også: Kan du genkende dem? Se dette vilde billede af Pogba og Umtiti for seks år siden\nBreaking: AC Milan tæt på angriber – betaler 200 millioner På vej ud efter få kampe: Milan jagter allerede Zlatans erstatning Alvaro Morata: Derfor valgte jeg IKKE Milan Officielt: AC Milan sender angriber til La Liga Blog: Vågner AC Milan omsider op igen?


Citronroulade med hvid chokoladecreme og ananas\nCitronroulade med hvid chokoladecreme og ananas. Den lækreste roulade med citronskal i dejen, let og luftig hvid chokoladecreme indeni samt friske ananas stykker. Den er pyntet med mere chokoladecreme, små påskeæg og friske mynteblade. Denne roulade er en rigtig påske roulade. Ananas kan skiftes ud med passionsfrugt eller andre frugter eller bær. Jeg elsker roulade, og det er faktisk ret nemt at lave roulade. Prøv f.eks. denne roulade med mælkechokoladecreme eller denne roulade med marinerede jordbær, flødeskum og brændt marengs.…


Når lægen ved bedst | Debat | SOL.dk\nForside » Når lægen ved bedst\nNår lægen ved bedst merlin-c\nJeg modtog følgende fra Kræftens Bekæmpelse i dag.\nDet er lidt skræmmende når en instutition som DR, tillader SÅ underlødig journalistik. Specielt for os der har sygdommen tæt inde på livet.\nDR manipulerer med sundheden\nI sidste uge sendte DR dokumentaren 'Når læger ved bedst', lavet af Mette Frisk. Journalisten har ganske vist ikke begået en eneste fejl. Hun har bare undertrykt en masse informationer, som peger i en uvelkommen retning. Dertil kommer et stort antal fordrejninger. Endelig har hun brugt sit uomtvistelige talent for at fremprovokere fejl hos sine modstandere til at få det hele til at hænge sammen. Dykker man ned bag den såkaldte dokumentation, står det hurtigt klart, at journalisten ikke just er sandhedssøgen de.\n(Dagens Medicin 03-10-08)\nJeg blev manipuleret af Danmarks Radio\nINTERVIEW: I DR-dokumentaren 'Når lægen ved bedst', blev overlæge Jens Benn Sørensen hængt ud som skruppelløs læge, som kun ville give en ineffektiv medicin, Vinorelbine, til patienter med lungehindekræft. Overlæge Jens Benn Sørensen er ked af, at befolkningen står tilbage med det indtryk, at lægerne på onkologisk afdeling på Rigshospitalet fejlbehandler patienterne. »Det er manipulation af patienter såvel som befolkning,« siger han.\nDR droppede dansk ekspert\nDa tilrettelæggerne bag udsendelsen satte overlæge Jens Benn Sørensen og Rigshospitalet under anklage for at bruge et ikke-godkendt kemomiddel i stedet for det godkendte lægemiddel Alimta, udelukkede de videomateriale, der kunne have givet en forklaring på, hvorfor Jens Benn Sørensen bruger midlet Vinorelbine i sin behandling af lungehindekræftpatienter på Rigshospitalet. Overlæge Jens Ersbøll fra Lægemiddelstyrelsen blev interviewet i flere omgange i foråret 2008 til programmet omkring lægemidlers godkende lse. Men journalisten bag programmet skrev til ham kort tid før deadline og meddelte, at hun ikke ville bruge materialet.\nDet har du da ret i dulkis\n- men ville folk tage det til efterretning og holde op med at sige "Dét er rigtigt, jeg har selv set det i fjernsynet" så ville meget være vundet.\nDet er nok mulig at vi sendjano\nLader os farve en del af alt det der kommer frem i TV, men det kan jo ikke være løgn det hele, når folk kommer ind i Tv, som her til morgen i Tv2, en kvinde bliver opgivet i Dk, så tager hun til Kina og bliver helbredt, og når hun så kommer hjem og presenter de danske læger for det, så siger det bare, det er flot, men ikke noget med at sige, hov, der er vist noget vi kan lære noget af, nej nej, vi er de klogeste i DK og vi skal ikke ringe ned til de andre og spørge til råds, det er her man kunne friste sig til at sige, det er her vi i den grad bliver farvet til ikke at tro en skid på jer LÆGER, og i er selv skyld i det. VH S\nDet var faktisk ikke langt fra sandheden litl_big_chickn\nDet var ikke skruppelløs manipulation. Jeg ved det da jeg har været med til møder med Bent og jeg har dokumentation på han ikke informerer de syge om mulighederne og iøvrigt manipulerer med dem (de syge). Han lyver omkring, hvornår han tilbyder det ene og det andet. Han lyver når han siger at folk er blevet tilbudt Alimta først. Han lyver når han siger at venoralbine kun bliver brugt til folk der har accepteret forsøgsmedicin. Han lyver når han siger at han kun bruger Venoralbine når folk ikke kan tåle Alimta længere. Han er en fed ulækker løgner.\nHelt enig. Jeg har også set udsendelsen. Jeg så, hvor arrogant lægen fra rigshospitalet fejede journalisten af. Jeg hørte en udenlandsk læge sige, han ikke var klar over, det var så svært i danmark, at få den medicin, som bevisligt virkede. Jeg hørte en patient fortælle, han ikke havde fået noget at vide eller noget valg.\nJeg kan godt forstå lægen er ilde tilpas nu. Han skal ikke foretage forsøg uden videre og uden tilladelse fra patienten, men bruge den medicin, der virker.\nDer er alt for mange penge indblandet. Jeg ved, at læger modtager kæmpegaver, for at bruge bestemte ting. Jeg ved det fra "kilden."


Korsør børnehave viser vejen - VD Online - Forside - ugenyt\n15. maj 2019 - kl. 18:22\nKorsør børnehave viser vejen\nSF's gruppeformand og politiske stortalent Jacob Mark besøgte - sammen med også kandidat Astrid Carøe t.v. - børneinstitutionen Loppen i Korsør. 'Og de gør det rigtigt godt her, men mangler hænder og personale.' Helle Blak og BUPL-formand Bertha Langhoff Hansen (ikke med på billedet) var også med til rundvisningen med lederen Lone Stenbæk Larsen med flere...\nSend artiklen Korsør børnehave viser vejen til din ven.\nPå Loppen i Korsør griber man straks ind, når det går skævt for et barn - via tæt samarbejde mellem børnehave, kommune og socialrådgiver. Det gjorde indtryk på SF's Jacob Mark, markant MF og gruppeformand. 'Vi skal investere i børn - og også i minimumsnormeringer,' fastslog han onsdag overfor Søndagsavisen\nSom bekendt er SF med den unge Køge-MF'er Jacob Mark i spidsen særdeles fokuseret på børn, børnefamilier og forholdene i børneinstitutioner.\nOg i denne uge besøgte Jacob Mark - sammen med bl.a. folketingskandidat Astrid Carøe, BUPL-formand Bertha Langhoff-Hansen og Søndagsavisen - den spændende børnehave og daginstitution Loppen på Birkemosevej i Korsørs nordby.\n'Og det første, der mødte mig var, ikke overraskende, at der jo mangler hænder og ansatte i institutionen,' påpegede Jacob Mark.\n'Nyt for mig var det dog at høre om den måde, man her på Loppen - grundigt og hurtigt - griber ind, hvis der går ting skævt i forhold til et barn.\nDa har man etableret et meget hurtigt og tæt-tæt samarbejde mellem institutionen, pædagogerne, kommunen og en socialrådgiver. Det var rigtigt godt at opleve.\nDet er en god investering i arbejdet med børn i en kommune. Det sikrer hurtig handling. Og det vil jeg bestemt tage med mig i mit videre arbejde,' fastslog Jacob Mark.\nJa - vi har et krav!\nJacob Mark - og i øvrigt også Astrid Carøe, SF-opstillet i Slagelsekredsen, som også var med i Korsør - satser fuldt og helt på børnesiden her ved dette valg.\n- Og skal der være minimumsnormeringer og ikke blot flere pædagoger?\nMark: 'Ja, vi må kræve minimumsnormeringer. Det er nødvendigt, og det sikrer, at vi får det rette antal ansatte. Og det er noget vås, at det absolut skulle gå ud over det kommunale selvstyre.\nVi har jo også i en skoleklasse et max for, hvor mange elever, der må være der,' pointerer Jacob Mark.\nJacob Mark er en ung, talentfuld politiker - der efter vores vurdering - meget vel kan være på vej mod nyere opgaver som også minister. På skole- og børneområdet eksempelvis.\nI en senere S-SF-regering...hvis Mette Frederiksen efter en tid finder, at en S-regering bliver for tynd og savner tyngde på flere ministerposter.\nStort ansvar hos SF\nJacob Mark er allerede, trods sin unge alder, gruppeformand for SF i Folketinget.\nHan er samtidig ordfører for børn, undervisning, uddannelse og forskning.\nOg han er ordfører for kultur, idræt og medier.\nDe seneste år er den unge, rolige og eftertænksomme mand fra Køge trådt mere og mere frem på Christiansborgscenen - og i alle landets medier.\nMåske som eksponent for den nye generation af SF'ere - et stykke væk fra 1968-generationen. Og også lidt i ly af det rabalderskifte, der skete i SF efter Søvndal-deltagelsen i Helle Thorning-regeringen.\nJacob Mark var også den første højerestående SF'er, der trådte ud af mange socialistes tidligere automatreaktion overfor ghettoer, bander og indvandrerkriminalitet.\nHan kender selv - fra sin opvækst i Køge - til problemerne ude i boligområderne, og han både forstod og turde godt italesætte og erkende udfordringerne.\nUnge kvinder ind, og...\nJørgen Grüner og Helle Blak fra SF's byrådsgruppe var med under hele besøget på Loppen.\nOg også de glæder sig over den måde, hvorpå man arbejder her. Det kan andre lære noget af.\nDe ønsker i den grad, at SF også får indvalgt Slagelsekredsens Astrid Carøe i Folketinget her den 5. juni. Astrid: 'Og jo, jeg kan godt mærke, at Slagelse i den grad har brug for lokale folketings-repræsentanter.'\nHelle Blak: 'Ja, og så kan vi måske få to unge kvinder ind (Astrid og Linda Hansen fra Enhedslisten) nu, hvor to ældre herrer går ud' - og her mener hun Villum Christensen og Henrik Brodersen...


20. jan 2013, 12:00\nJan Andersen er enlig far og kontanthjælpsmodtager. Han og datteren risikerer at blive ramt af et nyt forslag fra Venstre. Partiet vil tvinge især enlige til at flytte efter job, der ligger langt væk fra bopælen. Hvis de nægter, skal kassen smækkes i.\nJan Andersen er ikke arbejdssky. Han er bange.\nHans frygt skyldes et politisk forslag fra Venstre, der tillader kommuner at smække kassen i, hvis en arbejdsparat kontanthjælpsmodtager nægter at flytte fra den ene ende af landet til den anden, når der er et ledigt job.\nJan Andersen har været på kontanthjælp siden marts sidste år.\n"Det lyder forrykt. Nu går politikerne altså over grænsen," mener han.\nJan Andersen er skilsmissefar til en pige på 11. Datteren bor hos ham på fuld tid. Hjemmet ligger i Frederikshavn, hvor hun går i skole og til håndbold med veninderne.\nVenstres forslag er tiltænkt unge kontanthjælpsmodtagere uden børn, men Jan Andersen frygter, at regeringen - for at spare penge til en varslet jobskabelsespakke - siger ja til at gøre kravet gældende for alle kontanthjælpsmodtagere.\n"Politikerne ved simpelthen ikke, hvad det vil sige at være på kontanthjælp. Vi er en meget uhomogen gruppe. Nogle vil måske ikke have problemer med kravet, mens det vil have store konsekvenser for andre - heriblandt mig selv," siger han.\nEt skilsmissebarn skal ikke skilles mere ad\nVenstre vil ikke udelukke, at den ene halvdel af et par uden børn eller weekendmødre og fædre også bliver ramt af kravet om mobilitet. Partiet holder alle muligheder åbne.\n"Min datter vil ikke flytte, og jeg vil ikke tvinge hende. Hun har haft det hårdt nok efter, at hendes mor og far blev skilt, Der skal helst ikke ske flere store omvæltninger i hendes liv lige nu," vurderer Jan Andersen.\nHan har været arbejdsløs siden 2008. Han har søgt bredt - både geografisk og fagligt - men indtil nu har alle forsøg været forgæves.\nFør det arbejdede Jan Andersen otte år i Grønland. Om dagen var han pædagog. Om natten var han taxachauffør.\n"Jeg sparede en del penge sammen, og de skulle bruges fornuftigt. Jeg havde hørt, at de søgte højtuddannede hjemme i Danmark, så jeg begyndte at studere på universitetet i Aalborg," forklarer nordjyden," siger han og uddyber:\n"Uddannelsen skulle være min forsikring imod arbejdsløshed, men der skete lige det stik modsatte."\nDa Jan Andersen var færdig med sin uddannelse, var der ingen akademiske job at få.\n"Jeg føler mig til grin. Jeg er vred, skuffet og ked af det," siger han.\nHvorfor rejser du ikke bare tilbage til Grønland?\n"Hvad skal jeg gøre med min datter? Det er mit ansvar, at hun trives, og det gør hun her. Tog jeg hende med til Grønland, ville hun kun kunne se sin mor en gang om året, hvis vi vel at mærke fik råd til at rejse til Danmark på ferie."\nLever af makrel i tomat\nJan Andersen føler, at han og andre kontanthjælpsmodtagere hetzes af politikerne på Borgen.\n"Det er som om, at politikerne kan tillade sig at kræve hvad som helst af os kontanthjælpsmodtagere. Det er altså ikke en luksus at leve på den ydelse," siger han og fortæller om det store minus, der har været på kontoen siden julen.\n"I går fik jeg ti dåser makrel i tomat af en ven, der arbejder på en fiskefabrik. Nu har jeg lige lavet "lækker" aftensmad. Den består af to dåser makrel og fire æg blandet sammen på panden og så ris til," forklarer han.\nHvis Jan Andersen var enlig uden barn, ville verden se helt anderledes ud.\n"Det kan godt være, at Venstres formand siger, at jeg SKAL flytte, men det kan jeg ikke, fordi jeg har et barn på næsten 12. Det var noget andet, hvis jeg ikke var far. Så ville jeg være klar til at arbejde næsten hvor som helst," siger han.\nLover "omsorgsfuld indsats"\nHvad beskæftigelsesminister Mette Frederiksen siger til forslaget fra Venstre vides ikke, men torsdag skrev hun sådan her på Facebook.com:\n"Jeg har i dag haft et godt møde med Enhedslisten om indsatsen for vores arbejdsløse. Vi diskuterede uddannelsesmuligheder, jobrotation - og den særlige omsorgsfulde indsats som mange kontanthjælpsmodtagere har brug for!"


Disney Epic Mickey 2 - Anmeldelse - Epic Mickey 2: The Power of Two - Anmeldelse (Vita) | Danmark\nDisney Epic Mickey 2 Wii\nDisney Epic Mickey 2 Anmeldelse\nEpic Mickey 2: The Power of Two - Anmeldelse (Vita)\naf Asmus Neergaard\nIfølge Markedsføringslovens paragraf 3 skal en erhvervsdrivendes oplysninger om et produkt kunne dokumenteres. I den forbindelse vil jeg gerne have lov til at påpege, at Epic Mickey 2, direkte oversat ”Episk Mickey”, ikke holder, hvad titlen lover og derfor burde anmeldes til forbrugerombudsmanden.\nEpic Mickey er ikke episk, som i den forvanskede oversættelse betyder fantastisk, selvom der sikkert er nogen, der vil argumentere for, at spillet er episk i litterær forstand. Vi får trods alt fortællingen om Mickey Mouse, der på ny må rejse til landet hvor glemte tegneseriefigurer bor, for at redde dagen. Her får han hjælp af Walt Disneys første kreation, Oswald the Lucky Bunny.\nLokaliteten for spillet er også langt det mest interessante ved Epic Mickey. En verden, hvor glemte figurer lever resten af deres dage, har et tragisk skær, som bare appellerer til mig. Fra et rent tegneseriehistorisk synspunkt er det herligt at se figurer som Klavs Krikke, Nora Malkeko og andre ikke er helt glemt, men udlever deres otium i et stille og lidt gråt univers.\nForuden gensynet med klassiske figurer er det dog ikke grafikken, der får pulsen op. Kun de tegnefilmsagtige filmsekvenser er direkte flotte og charmerende og ligner en art nyfortolkning af stilen fundet i eksempelvis ”Lonesome Ghosts” fra 1937.\nDet er dog omtrent også det mest positive, der er at sige om Epic Mickey. Resten af spillet er en homogen og forudsigelig blanding af platformsnavigation, grimme monstre, der skal besejres og nogle puzzles, der skal løses. Tag ikke fejl, bortset fra den kunstige intelligens, er det bestemt ikke dårligt, det er bare så… håndværksagtigt. Det fungerer, der er ingen større fejl og man har fornemmelsen af at de ansvarlige generelt set har været kompetente.\nGravity Rush 2 - AnmeldelseDronningen af tyngdekraftsevner er tilbage I Keiichiro Toyama’s Gravity Rush 2. For at løse et fremtidigt problem er Kat nødt til at udforske sin fortid, i denne fremragende efterfølger til Gravity Rush.


Afgørelser i forbindelse med møde den 29. november 2010\nKlager klagede over islamiseringen af et apotek efter en episode, hvor apotekeren nægtede at ekspedere vedkommende.\nApotekeren oplyste i sin udtalelse til nævnet, at han selv bad klager om at forlade apoteket på grund af klagers udtalelser vedrørende en ansat på apoteket af pakistansk oprindelse, som bar tørklæde. Apotekeren oplyste endvidere, at klager var velkommen til fortsat at handle på apoteket, og at vedkommende havde mulighed for at bede om at blive betjent af en bestemt medarbejder.\nDa klager ikke havde modsagt apotekerens udtalelse, fandt Apotekernævnet at kunne lægge til grund, at apotekets reaktion skyldtes, at klager havde talt nedsættende til og om en apoteksansat tilsyneladende alene, fordi denne bar tørklæde.\nApotekernævnet fandt det rimeligt, at en apoteker i en sådan situation kan reagere som sket i denne sag. Henset hertil, og henset til apotekerens udtalelser om klagers mulighed for at blive betjent på apoteket af bestemte personer, fandt nævnet ikke, at apoteket havde handlet i strid med God Apotekerskik.\nI denne sag var klager utilfreds med, at vedkommende i forbindelse med en ekspedition ikke kunne få en forklaring på, hvorfor medicinen var 7 gange dyrere end den medicin, vedkommende tidligere havde fået. Klager undrede sig endvidere over, at apoteksmedarbejderen reagerede med et udbrud, da klager betalte med Mastercard.\nApotekeren oplyste i sin udtalelse, at den pågældende medarbejder ikke kunne huske det præcise forløb, men at en ekspedition som beskrevet af kunden ikke lever op til apotekets krav til personalet. Den pågældende medarbejder havde derfor fået en påtale/irettesættelse.\nDa spørgsmål om priser og overholdelse af udleveringsregler påses af Lægemiddelstyrelsen, behandlede nævnet alene spørgsmålet om forløbet i sagen i relation til apotekets service.\nNævnet udtrykte forståelse for, at reglerne om priser og tilskud er komplicerede og vanskelige at forklare. Dette illustreres også af apotekerens udtalelse, hvor beregningen for den konkrete ekspedition detaljeret er forklaret. Nævnet fandt imidlertid, at det havde været nærliggende, at den pågældende medarbejder havde søgt hjælp hos en kollega, som kunne belyse sagen for kunden.\nApotekernævnet var således enig med klager i, at det beskrevne ekspeditionsforløb ikke kunne betragtes som tilfredsstillende. Nævnet tog imidlertid til efterretning, at den pågældende medarbejder havde fået en påtale/irettesættelse, hvorfor nævnet ikke fandt anledning til at foretage sig yderligere i sagen, idet nævnet forudsatte, at apotekeren havde foretaget sig passende skridt til at forebygge en tilsvarende situation.\nI denne sag anførte klager, at der tilbagevendende var problemer med recepterne på apoteket. Den konkrete anledning til klagen skyldtes en episode, hvor klager henvendte sig på apoteket for at få udleveret to specifikke produkter ordineret til vedkommendes søn, men hvor apoteket præsenterede klager for en række andre produkter, som var ordineret til sønnen. Klager var utilfreds med, at vedkommende ikke blot kunne forlade apoteket med de to ønskede produkter i stedet for at skulle afvente apotekets korrektioner i apotekssystemet. Det førte til en ordveksling med personalet, hvor klager følte sig groft og uforskammet behandlet.\nApotekeren oplyste i sin udtalelse til nævnet bl.a., at de tilbagevendende problemer med recepterne, klager har nævnt, skyldes, at lægens ordination ikke har været entydig, og at der har været dobbeltordinationer fra lægens side kombineret med, at flere læger har ordineret lægemidler til klagers søn. Apotekspersonalet har ligeledes afgivet en udtalelse ifølge hvilken klager havde talt groft og højrøstet, og at det ikke var muligt at indgå i en dialog. Dette har klager i en supplerende udtalelse afvist.\nApotekernævnet fandt, at både klagers og apotekets beskrivelse af sagen tyder på, at konfliktens opståen i første omgang kan henføres til, at der fra lægernes side dels er tale om dobbeltordinationer, dels er tale om ikke entydige ordinationer. Der er således en nogenlunde sammenfaldende beskrivelse af konfliktens omdrejningspunkt\nNævnet fandt i den forbindelse, at apoteket som udgangspunkt bør kunne lægge til grund, at de recepter, der adresseres til apoteket, skal ekspederes, med mindre der er tale om fejl eller mangler i ordinationerne. Det var derfor efter nævnets opfattelse hensigtsmæssigt, at apoteket orienterede om øvrige ordinerede præparater, end de, klager efterspurgte.\nNævnet lagde endvidere vægt på, at apoteket i forbindelse med ekspedition af tilskudsberettigede lægemidler sørger for på forhånd at beregne det tilskud, som kunden er berettiget til og trække dette beløb fra udgiften til lægemidlet. Kunden præsenteres alene for egenbetalingen, og apoteket opkræver herefter dette tilskud fra regionen (nettoafregning). Medicintilskud ydes på baggrund af den enkelte persons saldo i CTR (Lægemiddelstyrelsens Centrale Tilskudsregister) på ekspeditionstidspunktet, og tilskuddet afhænger af størrelsen på denne saldo. Har apoteket ekspederet og takseret lægemidler, som alligevel ikke ønskes udleveret, vil der i CTR være en kunstig høj saldo med den virkning, at der kan ydes for højt tilskud til kunden. For at sikre, at der udleveres lægemidler med det korrekte tilskud, er det derfor nødvendigt at trække de ikke-ønskede lægemidler ud af systemet, således at tilskuddet ydes på det korrekte grundlag. Sker dette først efterfølgende, vil der opstå et udligningsbeløb i regionens favør, som efterfølgende skal opkræves hos kunden.\nPå den baggrund fandt nævnet ikke, at apoteket kunne kritiseres for ikke at afslutte ekspeditionen, før de nødvendige korrektioner i apotekssystemet var foretaget.\nNævnet lagde herudover vægt på, at apotekeren på baggrund af klagen har anført i apotekssystemet, hvilken medicinform, der ønskes, således at klager fremover ikke bliver stillet spørgsmål herom.\nNævnet konstaterede endelig, at ekspeditionen udviklede sig til en konflikt, men at der er stor uoverensstemmelse mellem klager og apotek om forløbet. Nævnet fandt derfor ikke grundlag for på det foreliggende at udtale kritik for manglende overholdelse af God Apotekerskik.\nKlager anførte i denne sag følgende klagepunkter:\nApoteket informerer unødigt meget om den medicin, vedkommende får udleveret, og at det medfører uudholdelig ventetid for apotekets øvrige kunder\nApoteket informerer på en måde, der er hørbart for andre kunder\nApoteket blander sig i, hvilken medicin klager får, og apotekets rådgivning har gjort klager utryg med den følge, at vedkommende er ophørt med noget af den medicin ordinerede medicin.\nApotekeren har i sin udtalelse udtalt sig mere generelt om apotekets praksis og har i den forbindelse bl.a. oplyst, at apoteket i overensstemmelse med lovgivningen tilbyder relevant information om lægemidler, at medarbejderen aldrig blander sig i en læges ordination, men at hun i forbindelse med udlevering af det pågældende lægemiddel, normalt sikrer sig, at kunden kender til brug og dosering.\nApotekeren har endvidere i relation til spørgsmålet om diskretion oplyst, at der i forbindelse med en ombygning er taget hensyn hertil bl.a. ved indretningen og ved brug af en særlig lydabsorberende gulvbelægning. Med hensyn til spørgsmålet om ventetider oplyser apotekeren, at apotekets mål for ventetider overholdes.\nApotekernævnet lagde i relation til spørgsmålet om ventetider og diskretion apotekerens udtalelse til grund og fandt på den baggrund ikke anledning til at udtale kritik for manglende overholdelse af God apotekerskik.\nFor så vidt angår spørgsmålet om apotekets rådgivning bemærkede Apotekernævnet, at apoteket i henhold til apotekerloven har pligt til at informere om lægemidler. Bliver apoteket opmærksomt på ordinationer, som i kombination med andre ordinerede lægemidler kan være problematiske/kritiske, er det oplagt for apoteket at søge afklaret, at der ikke f.eks. er tale om en fejl fra lægens side. Apotekernævnet noterede sig i den forbindelse, at samtidig anvendelse af lægemidlerne omfattet af klagen normalt frarådes. Apotekernævnet fandt på den baggrund, at apoteket handlede fagligt korrekt ved at reagere på ordinationen.\nApotekernævnet fandt imidlertid, at apotekets rådgivning i den konkrete sag tilsyneladende havde ført til en sådan utryghed hos klager, at vedkommende egenhændigt besluttede at ophøre med at indtage den ordinerede medicin. Nævnet fandt, at dette ikke var et hensigtsmæssigt resultat af apotekets rådgivning i den konkrete sag.


Luksus-safari i Kenya med fly - MarcoPolo Rejser\nOplev Kenyas enestående natur på denne luksus-safari til tre forskellige naturområder. Undervejs bor du på fantastiske lodges, der på bedste vis fanger den særlige safari-ånd, og du flyver fra sted til sted med små bushfly. Dette sparer ikke blot tid på transport, så du har mere tid til safari og til at slappe af på de lækre lodges. Flyveturene er også en stor oplevelse i sig selv og giver mulighed for at opleve Kenyas storslåede landskaber fra luften.\nRejsen starter i Nairobi, hvor du har en enkelt nat på det stilfulde Hemingways Nairobi. Fra storbyen fører en kort flyvetur dig til Amboseli National Park, der ligger forrygende med udsigt til Kilimanjaro. Parken er især kendt for sine store elefantflokke, men også mange andre dyr holder til her. Du har to nætter i Amboseli på Tortilis Camp, der er en lækker luksuslejr i hjertet af naturen.\nFra Amboseli flyver du nordpå til Kenyas højeste bjerg Mount Kenya. Her indlogeres du på safari-lodgen Elsa’s Kopje, der består af luksushytter med en fantastisk udsigt over den vidtstrakte savanne. Mount Kenya er en af de nationalparker i Østafrika med den største mangfoldighed af dyr, og du har rig mulighed for at opleve dem på safarikørsler, vandre-safari og sågar en natsafari.\nRejsen slutter i Masai Mara, der mere end nogen anden nationalpark i Kenya fanger det ikoniske billede af Østafrikas uendelige savanne og store dyreflokke på vandring. Her bor du i et overdådigt safaritelt på lodgen Sand River Masai Mara ned til en lille flod nær grænsen til Tanzania. Mange dyr holder til i dette område, så der er lagt op til safari i absolut verdensklasse.\n10 dage fra 54.295\nOplev tre forskellige nationalparker i Kenya.\nFly fra sted til sted i små bush-fly.\nBo på overdådige safari-lodges og camps midt i naturen.\nOplev safari i bil, til fods og efter mørkets frembrud.\nFra Danmark sættes kursen sydpå mod Kenya.\nVed ankomsten til Nairobi står en chauffør klar til at køre dig til Hemingways Nairobi. Dette 5-stjernede luksushotel er blandt de ypperste i byen og byder på en imponerende plantage-inspireret arkitektur og store, eksklusive suiter med udsigt over Ngong Hills. Her kan du hvile ud oven på rejsen og nyde en lækker middag, så du er klar til morgendagens oplevelser.\nEfter en overdådig morgenmad i de stemningsfulde omgivelser, står en chauffør klar til at køre dig til den lille lufthavn Wilson Airport. Det er herfra, de små safari-fly forbinder hovedstaden med fjerntliggende små landsbaner rundt om i Kenya. Også flyet mod Amboseli National Park holder klar, og inden længe er du i luften og kan se storbyen forsvinde bag dig. Disse flyveture er en oplevelse i sig selv. Flyene flyver relativt lavt, så du kan tydeligt se landskaberne under dig.\nEfter blot 45 minutter i luften lander du i Amboseli og bliver kørt det sidste stykke til Tortilis Camp. Du er nu omgivet af Afrikas vilde natur, og den luksuriøse safari-lejr fanger på bedste vis den klassiske safaristemning. Lejren består af 16 luksuriøse telte med et komfortabelt soveværelse, lækkert badeværelse og en stor veranda med fabelagtig udsigt mod Kilimanjaro, der hæver sig over Amboseli.\nEfter indlogeringen serveres en lækker frokost, og dernæst venter et par timers afslapning i løbet af de varme timer midt på dagen. Men gradvist nærmer solen sig horisonten, og varmen aftager en smule. Sidst på eftermiddagen bliver safaribilerne kørt frem, og så er det tid til den første safari på udkig efter nationalparkens mange dyr. Safarituren fuldendes med en drink ved solnedgang på savannen, inden turen går tilbage mod lejren. Her serveres en lækker middag, mens snakken går om dagens oplevelser, og stjernerne tændes over Afrika.\nDu vækkes omkring daggry til en fantastisk dag i Afrikas vilde natur. Tortilis Camp ligger på et privatejet område i forbindelse med nationalparken, og det giver en række fordele. For eksempel er det muligt at tage på safari til fods, hvilket ikke er tilladt i resten af nationalparken. Det er en spændende måde at starte dagen på. Lyset er blødt nu, og til fods får du øje på detaljer i naturen, man typisk ikke ser fra en bil. Gåturen fuldendes med en lækker morgenmad midt i naturen, inden det er tid at sætte dig til rette i safaribilerne og trille ud på savannen på udkig efter flere dyr.\nNavnet ”Amboseli” kommer af det lokale ord ”empusel”, hvilket betyder ”et saltfyldt og støvet sted”. Beskrivelsen er rammende i tørtiden. Men resten af året er naturen mere frodig, og i baggrunden hæver Kilimanjaros sneklædte tinde sig spektakulært mod den tropiske himmel. Det er i Amboseli, at mange af de ikoniske fotos af elefanter, der vandrer for foden af Kilimanjaro, er fotograferet. Med lidt held oplever du dette ved selvsyn, for parken er netop kendt for sine store elefantflokke. Men også et væld af andre dyr holder til i dette frodige hjørne af landet. Gnuer, zebraer og impalaer græsser i de åbne landskaber, mens løver dovent følger med fra skyggen af de spredte træer. Det betyder dog ikke, at dyrene kan føle sig sikre. For nok foretrækker løver at jage i døgnets kølige timer, men parkens geparder udnytter det skarpe dagslys til at løbe deres bytte op. Hvilke dyr, du oplever, er naturligvis et spørgsmål om held. Men dyrene er i høj grad til stede, og de lokale guider er enormt dygtige til at lokalisere dem i de åbne landskaber.\nDu er tilbage i lejren midt på morgenen. Frokosten serveres midt på dagen, men ellers har du god tid til at slappe af på din veranda, nyde en drink i loungen eller køle af i poolen. Inden du ved af det, er det tid til endnu en safari i det bløde eftermiddagslys.\nDag 5: Amboseli – Meru\nDagen starter tidligt med endnu en morgensafari i firehjulstrækker efterfulgt af morgenmad i lejren. Dernæst er det tid at tage afsked med Amboseli, og efter omkring 75 minutters flyvning lander i Meru National Park. Her står en chauffør klar til at køre dig til Elsa’s Kopje, hvor du bliver budt velkommen med high tea og en massage, så du kan få flyveturen ud af kroppen. Du kan også vælge at droppe high tea og massagen og i stedet tage med på den første safarikørsel i området.\nElsa’s Kopje er en luksuriøs safarilodge bestående af charmerende stråtækte hytter spredt ud mellem træer og buske på Mughwango Hill. Hytterne er indrettet i klassisk safari-stil med et komfortabelt soveværelse, privat badeværelse og veranda eller siddeområde med udsigt over den vidtstrakte savanne for foden af lodgen. Det er det perfekte sted at tilbringe de varme timer midt på dagen eller nyde en drink om aftenen oven på de mange oplevelser. Dagen slutter med en lækker middag på lodgen, mens forventningerne til morgendagens safari så småt begynder at boble i maven.\nDag 6: Meru National Park\nMeru National park byder på klassisk safari i absolut verdensklasse. Det oplever du denne morgen, når du drager ud på dagens første safaritur. Som i Amboseli foregår safarien i åbne firehjulstrækkere, hvilket giver det bedste udsyn og en langt mere intim oplevelse af at være tæt på dyrene, end man får i de minibusser, der ofte bruges i Kenya.\nDu har rigtig meget at glæde dig til. Meru er hjem for både store elefantflokke, giraffer, flodheste, en række forskellige antiloper og andre savannedyr. Med så mange byttedyr har parkens løver, geparder og leoparder nok at lave. Parken er desuden kendt for sin bestand af næsehorn, der desværre ikke har det let i Afrika i øjeblikket. Men her er en sjælden mulighed for at opleve de store dyr i deres naturlige omgivelser. Glem dog ikke alle de sjove og mindre kendte dyr, der også er med til at gøre Afrikas natur til det forunderlige sted, det er. Det kunne være en kudu-antilope, en aardwolf eller måske den aparte udseende nøgenrotte. Fuglelivet er lige så rigt, og mere end 400 arter er blevet observeret her.\nTilbage på lodgen serveres frokosten, og der er tid til afslapning i løbet af eftermiddagen. Ved solnedgang hilses solen farvel på klassisk safari-manér med en drink og udsigt over savannen. Mørket sænker sig hurtigt i Afrika, og så køres safaribilerne frem, så du kan opleve den afrikanske nat. Natsafari er en meget intens oplevelse. Lydene synes tydeligere, og du kan ikke se, hvad der pusler i krattet ved siden af bilen. Løverne gør sig klar til nattens jagt med hule brøl, og lysende øjne kigger på dig fra mørket. Du sidder naturligvis sikkert i safaribilen. Men oplevelsen er en helt anden end om dagen. Tilbage på lodgen fuldendes dagen med en lækker middag.\nDag 7: Meru – Masai Mara\nMorgenen starter med en safari til fods efterfulgt af morgenmad og afslapning. Frokosten nydes også på Elsa’s Kopje, inden turen fortsætter med fly mod den mest berømte af alle Kenyas nationalparker; Masai Mara. Flyveturen tager omkring halvanden time, og fra flyvet får du en god fornemmelse af de uendelige græssletter, der er så ikoniske for Masai Mara og Østafrika. Du lander på Keekorok Airstrip, hvorfra der er en kort køretur til Sand River Masai Mara.\nSand River Masai Mara er en luksuriøs safaricamp med en perfekt beliggenhed ned til Sand River nær grænsen til Tanzania. Her er du dybt inde i naturen, og safaristemningen fuldendes af de overdådige safaritelte med himmelseng, badekar, masser af plads og udsigt til naturen fra den private veranda. Efter indlogeringen er det tid til dagens sundowner – drink ved solnedgang med udsigt over naturen – og inden længe serveres middagen i de skønne omgivelser.\nIntet andet naturområde i Kenya fanger den klassiske safarioplevelse på samme overvældende måde som Masai Mara. Alle de kendte safaridyr lever på disse store græssletter, der synes at strække sig i det uendelige. Flodheste og krokodiller holder til i floderne, mens giraffer, zebraer, gnuer og antiloper i stort antal græsser mellem de karakteristiske fladtoppede akacietræer. Elefantflokke vandrer ad gamle stier, og med held får du måske øje på et af parkens sky næsehorn. Også de store rovdyr er rigt repræsenteret.\nLøver ses ofte i Masai Mara, hvor de konkurrerer med flokke af hyæner om føden. For ikke at tale om de mange rovfugle og gribbe, der kan lugte et måltid på flere kilometers afstand. Leoparder sover typisk i trækronernes skygge efter nattens jagt, mens geparder foretrækker det skarpe dagslys til at jage. Hele dagen går med at udforske parken efterfulgt af middag under stjernerne. Det giver mulighed for at nå ud til de mere afsidesliggende dele af parken, hvor der er væsentligt færre andre besøgende, samt bedre tid til at spore dyrene, der konstant er i bevægelse.\nDag 9: Nairobi og hjemrejse\nMens savannen langsomt vågner, triller du ud af teltlejren og ud i Masai Maras endeløse landskaber. Der er god tid til endnu en safari-kørsel denne morgen, hvis du ønsker det. Men du er også velkommen til at sove længe og slappe af på lodgen, hvis du foretrækker det. Frokosten serveres på lodgen, inden turen går tilbage mod Nairobi med fly. Flyveturen tager omkring en time og er en flot oplevelse. Du ankommer til Wilson Airport sidst på eftermiddagen. Her står en chauffør klar til at køre dig til Nairobis store internationale lufthavn, hvor hjemrejsen mod Danmark begynder.\nEfter et flyskifte ankommer du til Danmark fyldt med fantastiske naturoplevelser.\nLuksus-safari i Kenya med fly – 10 dage fra 54.295\n30 jun 2019 - 29 okt 2019\n30 okt 2019 - 16 dec 2019\nFly fra Danmark til Nairobi tur/retur\n1 nat i Nairobi på Hemmingways Nairobi eller lignende med morgenmad\nIndenrigsfly fra Nairobi til Amboseli National Park\n2 nætter på Elewana Tortilis Camp Amboseli med helpension og beskrevne aktiviteter.\nIndenrigsfly fra Amboseli til Meru National Park\n2 nætter på Elewana Elsa’s Kopje Meru med helpension og beskrevne aktiviteter.\nIndenrigsfly fra Meru National Park til Masai Mara National Park\n2 nætter på Elewana Sand River Masai Mara med helpension og beskrevne aktiviteter.\nIndenrigsfly fra Masai Mara til Nairobi\nTransfers mellem lodges og lufthavne\nJeg skriver ang. Luksus-safari i Kenya med fly


Ny pulje på 60 mio. kr. åbner for ansøgninger d. 27. september – Virkon\nMichael Plougmann september 10, 2021 Arkiv\nOBS: Puljer til støtte til rådgivning på 100.000 kr. og investeringsstøtte op til 250.000 kr. er finansieret af et REACT-EU-program – som skal afhjælpe konsekvenserne af COVID-19 og understøtte en grøn og digital genstart. Som noget nyt skal godkendte projekter under disse puljer dokumentere en markedssøgning, når der vælges rådgiver. Dette kan gøres nemt og enkelt via SMV:Digitals rådgiverdatabase


Derfor skal du på Nature Energy Park søndag\nVi jagter top seks, der er god underholdning, og så får alle sæsonkortholdere en gratis omgang.\nDer er gode grunde til at spendere sin søndag på Nature Energy Park i morgen, når Striberne tager imod Silkeborg IF kl. 14.\nResultaterne har ikke helt flasket sig, som vi ville have det, men der er stadig en chance for at nå top seks, og den vil vi naturligvis gå efter.\nSpillerne har trænet godt i løbet af ugen, og der er god optimisme i truppen, inden det går løs mod gæsterne fra Silkeborg IF i morgen.\nUdover kampen kan vi også byde på underholdning i Albani Fanzone, hvor den populære komiker Jacob Taarnhøj kigger forbi. Han vandt comedy-konkurrencen ”De Nyeste Nye” i 2012 og vandt ”Årets Talent” ved Zulu Comedy Galla i 2017.\nHan tager sin gode ven, komikeren Olav Lundsgaard, med, så der skal nok blive masser af sjov fra kl. 12.45 i vores fanzone.\nFor vores lidt yngre fans er der åbent i Faxe Kondi Familiezone fra kl. 13, hvor der er ansigtsmaling, konkurrencer og naturligvis et besøg fra vores maskot, Katten Victor.\nOB giver sammen med Albani desuden en gratis omgang til alle vores sæsonkortholdere. I har været med til at slå rekorden for flest sæsonkort til Nature Energy Park, og det skal belønnes. Alle sæsonkortholdere får derfor en gratis øl eller sodavand, når I kommer til kampen.\nI skal blot vise jeres sæsonkort ved indgangen, og så får I udleveret en øl- eller sodavandskupon fra vores personale.\nVi håber at se masser af Striber på Nature Energy Park, når vi sammen jagter tre point søndag. Som altid opfordrer vi jer til at komme i god tid og gerne tage cyklen eller offentlig transport.\nHar du ikke billet til kampen, kan den købes her.\nVil du købe et sæsonkort, som samtidigt giver en gratis omgang i morgen, kan det gøres her.


Kursus i søsikkerhed - FiskerForum\nTags: Fiskeriskolen, Sikkerhed, Thyborøn\nKilde: Fiskeriskolen, EUC Nordvest Thyborøn, Mette Horsmark Kristensen\nFiskeriskolen starter nye søsikkerhedskurser op i løbet af foråret, så har du et søsikkerhedskursus får du direkte adgang til uddannelsen som erhvervsfisker.\nKurset i søsikkerhed er derfor rettet mod personer, som ønsker at opnå de kvalifikationer, der kræves og som giver lovmæssige rettigheder til at tage hyre på et fiskefartøj.\nDeltageren vil under forløbet opnå grundlæggende færdigheder i anvendelse af personligt og fælles sikkerheds- og redningsudstyr om bord på et fiskefartøj, samt kompetence til at anvende medicinkiste C.\nSøsikkerhedskurset varer 3 uger og Erhvervsfiskeruddannelsen varer 2 år.\nFiskeriskolen starter nye hold på disse datoer:\nTilmeld dig et søsikkerhedskursus her\nDeltageren kan, efter endt uddannelse, anvende personligt og fælles sikkerheds- og redningsudstyr, medicinkiste C og har kendskab til arbejds- og søsikkerhed jf. gældende myndighedskrav beskrevet i BEK nr 1218 af 21/10/2013 Gældende Bekendtgørelse om kvalifikationskrav til søfarende og fiskere og om sønærings- og kvalifikationsbeviser, herunder uddannelse som sygdomsbehandler i anvendelse af medicinkiste C fastlagt i Søfartsstyrelsens Rundskrivelse AU nr. 1/99 af 11. januar 1999 og kravene i den internationale konvention om uddannelse, om sønæring og om vagthold for søfarende i fiskeskibe (STCW-F konventionen), reglement III/1 (Training and Certification of Fishing Vessel Personnel).\nForrige indlægBilag 6 meddelelse om forbud mod industrifiskeri i Skagerrak og Kattegat\nNæste indlægTidligere Fødevareminister Karen Hækkerups løfte overhørt af hendes egne


Flying Superkids - Arena Næstved\n06. november 2021 - 16:00\nEn oplevelse for hele familien. Glæd dig til to timers hæsblæsende underholdning med højtflyvende spring og smittende livsglæde. Flying Superkids rykker ind i Arena Næstved med al deres energi og enestående talent.\nShowet starter klokken 13, vi åbner dørene en halv time før, klokken 12.30. Vi har næsten 500 gratis parkeringspladser lige udenfor døren, og der vil være garderobe for en 20′ er.\nShowet varer to x 50 minutter med en pause på 20 minutter. Der er god plads i vores foyer, hvis man lige vil strække ben i pausen, og der er mulighed for at købe kaffe, te, sodavand, vin og øl.\nArena Næstved passer godt på jer. Der er spritstationer og mange ind- og udgange, der masser af toiletter at vælge imellem og vi skaber så vidt muligt, den plads I har brug for.\nBag om Flying Superkids\nFlying Superkids består af cirka 55 børn og unge i alderen 7-21 år. “superbørnene” er medlemmer i den almennyttige forening Gymnastikgården, og skiftes til at være iblandt de 24, der tager ud og optræder.\nGymnasterne træner 2½ time 3 gange om ugen i træningssalen, og mere må de ikke træne, for det skal være sjovt at lave gymnastik. Derhjemme skal de dog dagligt lave styrke- og smidighedstræning, så deres form vedligeholdes.\nOmdrejningspunktet i hele filosofien omkring Flying Superkids er livsglæde, og det er derfor højeste prioritet at tilrettelægge oplevelser, træning og rejser, så ”superbørnene” bibeholder glæden og entusiasmen ved gymnastikken.\nØnsket er generelt at give gymnasterne så mange succesoplevelser som muligt – uden konkurrencestress.\nHoldet betragter sig selv som én stor familie, hvor ingen har speciel stjernestatus. De ældste gymnaster tager sig af de yngre, og der skabes venskaber for livet, i tiden som “Superkid”.\nTeam FOG Næstved vs Horsens IC\nTeam FOG Næstved vs Bakken Bears\nTeam FOG Næstved vs Svendborg Rabbits\nUnder showet eller i bilen hjem, står klart når I kommer. En Matadormix, to Twix, to sodavand og to små poser chips - 140 kr\n© Arena Næstved 2021


KIF blev reddet trods nederlag i Sønderborg - KIF Kolding\nDet blev en kendsgerning, da det stod fast, at Lemvig-Thyborøn vandt med 37-32 på udebane i Holstebro mod TTH Holstebro, og dermed slutter TTH på sidstepladsen i kvalifikationsspillet og skal så møde HØJ eller Grindsted fra 1. division i to eller tre kvalifikationskampe.\nKIF’erne kunne onsdag aften også have sikret sig eksistensen i ligaen ved egen hjælp, men det krævede en sejr over Sønderjyske – og den sejr var KIF’erne reelt ikke i nærheden af. KIF tabte med 37-33 efter at have været bagud med 21-16 ved pausen.\n-Lige nu er det der fylder mest, at vi er glade og lettede over at have sikret eksistensen i ligaen. Vi har været hårdt pressede på de spillemæssige ressourcer, og jeg er stolt af spillerne. For sandheden er, at vi i de seneste par måneder har haft en opgående formkurve. Det fik vi dog ikke vist onsdag aften mod et stærkt Sønderjyske-hold, som spillede godt og vandt en fortjent sejr, erkender KIF-træner Kristian Kristensen.\nSom cifrene i aftenens kamp fortæller fik KIF’erne ikke lukket af i forsvaret – ikke mindst i første halvleg, hvor hjemmeholdet kom alt for let til sine scoringer. Angrebsmæssigt var indsatsen langt hen ad vejen godkendt, konstaterer Kristian Kristensen.\nI anden halvleg gav han pauser til blandt andet Jens Svane, som der er blevet trukket store veksler på i en periode, hvor han har løbet småskadet rundt. Det betød, at der blev spilletid til Emil Jessen, Andreas Elbæk og Sebastian Bertelsen.\nFor KIF’erne gælder nu, at de kan se frem til sæsonens sidste kamp på lørdag klokken 15.00 mod TTH Holstebro. En kamp, hvor KIF’erne kan spille uden pres, og hvor vi forhåbentlig kan få en håndboldfest med over 3000 tilskuere på lægterne i Sydbank Arena. Du kan hente din gratis billet på kampen på KIF’s hjemmeside: www.kif.dk.\nOg apropos tilskuerne. Dem har KIF-træner Kristian Kristensen også nogle roser til.\n– Igen i aften havde vi fantastisk opbakning fra vore trofaste fans. De er med os over alt – og de er med både, når det går godt og når det går knap så godt. Det er fantastisk, og det betyder rigtig meget for os, slår han fast.\nSønderjyske-KIF: 37-33 (21-16)\nSønderjyske: Andreas Lang, 10, August Wiger, 6, Frederik Ladefoged, 5, Nikolaj Svalastog, Morten Bjørnshauge og Kristian Stranden, hver 3 mål, Oliver Eggert og Tobias Møller, begge 2, Alec Smith, Pelle Mørk Andersen og Oliver Sigurd Nielsen, hver 1 mål.\nKIF: Peter Balling, 7, Chris Jørgensen, 5, Emil Jessen, Jens Svane, Vetle Rønningen, Benjamin Pedersen og Daniel Guldsmed, hver 3 mål, Jesper Meinby og Andreas Flodman, begge 2, Andreas Elbæk og Mats Gordon Krig, begge 1 mål.\nSønderjyske: Kasper Larsen: 18/44 (40,91 procent), Malthe Kronborg: 0/5\nKIF: Tim Winkler: 7/25 (28 procent), Agust Eli Björgvinsson: 3/20 (15 procent)\nUdvisninger: Sønderjyske: 1, KIF: 4\n2102 tilskuere i Broager Sparekasse Skansen i Sønderborg.


Aksel Bjerregaard bliver 50 år - Vejle Idrætshøjskoles Historie\nGrundlagt i 1942 under navnet Den Jyske Idrætsskole. Første hold starter i 1943. Fra 1998 Vejle Idrætshøjskole og fra 2007 kommer Vejle Idrætsefterskole til.\nAksel Bjerregaard bliver 50 år\nEn af de største bliver i dag 50. For et par dage siden var jeg i Vejle på Den Jyske Idrætshøjskole og talte hyggeligt om forskellige sportsproblemer, med en gråsprængt herre. Denne herre fylder i dag 50. Nu er han imidlertid ikke nogen almindelig mand. Han hedder Aksel Bjerregård og er den daglige leder af Den Jyske Idrætsskole. Men ikke nok med det. Han er en af de mænd, der har haft størst betydning for dansk idræt efter krigen. Han har været med i alt, hvad der var værd at være med i, og er det stadig.\nBjerregård har viet sit liv til sporten, og det er danske sportsfolk ham tak skyldig. Han har altid været parat til at hjælpe, og de problemer der altid opstår, har Bjerregård været mand for at ordne. Undertegnede har selv flere gange nydt glæde af hans store viden.\nAksel Bjerregård begyndte sit store arbejde i forbindelse med de olympiske forberedelser i 1948. Han var manden bag træningsprogrammerne sammen med professor Bøje, og den 1. december 1948 blev han ansat i Dansk Idræts Forbund. En ansættelse man aldrig har fortrudt. Bjerrgård rejste rundt og gav instruktion, holdt foredrag og viste film. Også som kursusleder er han meget respekteret.\nDa Svend Aage Thomsen, forstander for Den Jyske Idrætsskole i Vejle, i begyndelsen af 1961 døde, kom Aksel Bjerregårds navn naturligvis straks på tale, og inden længe var det Bjerregård, der skulle føre Svend Aage Thomsens livsværk videre. I dag har han nu været forstander for Den Jyske Idrætsskole i 6 år, og ikke mindst hans person har sat præg over skolen i de senere år.\nDer er ingen tvivl om, at Aksel Bjerregård i dag vil modtage mange lykønskninger fra sportsfolk hele landet over, men også fra de mange elever, der har været på vinter- eller sommerkursus i Vejle.\nFra dagbladet Aktuelta 10.10.66 - bragt i Årsskriftet 1966.\nNøgleord: Aksel Bjerregaard, Årsskrift 1966\nOpdateret: October 10, 1966\nThormod Petersen beskriver højskolens illegale periode - en periode han selv var en del af.